सपोर्ट टूल्स सहित सुधार करने के लिए दैनिक इन प्रक्रियाओं के उपयोग की निगरानी करें। वैसे, एक अच्छा सवाल: हम कहां जा रहे हैं? मिस्र को? हमारी यात्रा एजेंसी भविष्य के पर्यटकों के लिए रूबल में भुगतान करने के लिए तैयार है। मिस्रियों को यह नहीं पता कि उन्हें रूबल लेना है या नहीं। आखिरकार, आपको उन्हें राज्य स्टॉक एक्सचेंज में बदलना आईक्यू ऑप्शन पर ट्रेडिंग करने के लिए सम्पूर्ण गाइड - IQ option होगा। ठीक है, 200% के मार्जिन के साथ ऐसा हो, सहमत हो। क्या परमिट की कीमत पर गोली मारता है। फिर यूरोप के लिए बचाओ। लेकिन कुछ और महंगी उड़ानें। स्वयं कारण का अनुमान करें।\nचीन के विदेश मंत्री ने ये पहल ऐसे समय में की है, जब भारत और चीन के बीच सीमा विवाद को लेकर काफ़ी तनाव है और अब भी बड़ी संख्या में दोनों देशों की सेनाएँ सीमा पर डटी हुई हैं। शराब पेंट और वार्निश - अल्कोहल में प्राकृतिक और कृत्रिम रेजिन के समाधान। विभिन्न रंगों के उत्पादन (पीला, आईक्यू ऑप्शन पर ट्रेडिंग करने के लिए सम्पूर्ण गाइड - IQ option हरा, नीला, भूरा, और अन्य।) और चमकाने लकड़ी सतहों और कांच और धातु लेख के कोटिंग के लिए इस्तेमाल किया।\n'तरह-तरह के लोग यहाँ खोमचा लगाते हैं,' रस्कोलनिकोव को उचटती नजरों से आईक्यू ऑप्शन पर ट्रेडिंग करने के लिए सम्पूर्ण गाइड - IQ option देख कर नौजवान ने जवाब दिया।\nसीटीआरएडर लाभ और लाभ अप्रैल 30, 2020


कबाड़खाना: August 2009\nघड़ी एक बालमा थांसूं एक-दो बात करूं - अल्लाह जिलाई बाई\nकुछ दिन पहले कबाड़ख़ाने में लगी राजस्थानी संगीत की श्रृंखला में एक पोस्ट बीकानेर की अल्लाह जिलाई बाई के संगीत पर आधारित थी. इस पोस्ट पर आई एक टिप्पणी में भाई प्रियंकर जी ने कमेन्ट किया था :\n"उनका एक और अद्भुत गीत है ’ए मां हेलो देती लाज मरूं, झालो म्हासूं दियो न जाय/ बोलूं तो पोंचूं नहीं, हेलो देती लाज मरूं/ घड़ी एक बालमा थांसूं एक-दो बात करूं’. जब सुनता हूं मन तरल हो उठता है. परम्परा और पर्दा-प्रथा की अमानवीयता की पृष्ठभूमि में उठता दाम्पत्य-प्रेम का यह उत्कट स्वर - स्वकीय प्रेम की यह करुण पुकार भला किसे द्रवित न करेगी."\nमैंने उनसे आग्रह किया था कि उक्त गीत हमें उपलब्ध करवाने की कोशिश करें. तो कल उन्होंने मेल पर यह लिंक भेज कर मेहरबानी की है.\nसुनिये और आनन्दित होइये:\nप्रियंकर जी का धन्यवाद.\nयूट्यूब पर ही एक और शानदार गीत मिला 'बाईसा रा बीरा'\nPosted by Ashok Pande at 7:18 PM2comments:\nLabels: अल्लाह जिलाई बाई\nफ़क़त इसलिए कि "मुलाक़ात का वक़्त" ख़त्म हो चुका\n१९६५ में बग़दाद में जन्मी दुन्या मिखाइल अब अमेरिका में रहती हैं. अपने विचारों की वजह से उन्हें ईराक में बेतहाशा धमकियां मिलीं और नब्बे के दशक के आखिरी सालों में उन्हें मातॄभूमि छोड़ने पर विवश होना पड़ा. कई राष्ट्रीय और अन्तर्राष्ट्रीय इनामात से नवाज़ी जा चुकी दुन्या मिखाइल की तीन कविताएं पेश हैं:\nवह नहीं समझती\nक्या होता है "अपराधी" होना\nवह क़ैदख़ाने के द्वार पर प्रतीक्षा करती है\nजब तक कि वह उसकी निगाहों के सामने नहीं आ जाता\nताकि उस से कह सके "अपना ख़याल रखना"\nठीक जिस तरह वह उसे याद दिलाया करती थी\nजब वह स्कूल जा रहा होता था\nया काम पर\nया आने वाला होता था लम्बी छूट्टियों के लिए\nसींखचों के पार\nवर्दी पहने वे लोग\nक्या बक रहे हैं\nअलबत्ता तय उन्होंने ही किया है\nकि वह वहां रहेगा\nउदास दिनों वाले अजनबियों के साथ\nउसे कभी ख़याल नहीं आया था\nउन सुदूर रातों के दौरान\nउसके बिस्तर के पास लोरियां गाते हुए\nकि उसे कभी रखा जाएगा\nबग़ैर खिड़कियों और चन्द्रमाओं वाली\nइस ठंडी जगह में\nनहीं समझती वह जो माता है क़ैदी की\nकि वह क्यों छोड़ जाए उसे\nफ़क़त इसलिए कि "मुलाक़ात का वक़्त" ख़त्म हो चुका!\nमेहरबानी कर के मुझ से मत पूछो, अमेरिका\n- मुझे याद नहीं\nकिस कूचे में\nया किस सितारे के नीचे\nमुझसे मत पूछो\nलोगों की त्वचाओं का रंग\nया उनके दस्तख़त\nमुझे याद ही नहीं\nकि उनके पास हमारे चेहरे थे\nया हमारे ख़्वाब\nकि वे गा रहे थे\nकि वे बांए से लिखना शुरू कर रहे थे\nकि दांए से\nया लिख भी रहे थे कि नहीं\nघरों में सो रहे थे\nया फ़ुटपाथों पर\nया हवाई अड्डों में\nअब वहां से नदी पर निगाह नहीं डाली जा सकती\nवह शहर में भी नहीं है अब\nनक्शे में भी नहीं\nवह पुल जो था\nवह पुल जिसे हम पार किया करते थे हर दिन\nयुद्ध ने उछाल दिया उसे नदी की तरफ़\nठीक जिस तरह 'टाइटैनिक' पर सवार वह महिला\nउछाल देती थी अपना नीला हीरा\nPosted by Ashok Pande at 12:31 PM4comments:\nLabels: दुन्या मिखाइल\nमार्क स्ट्रेंड की एक और कविता\n( कुछ दिन पहले मैंने मार्क स्ट्रेंड की एक कविता का अनुवाद यहां पोस्ट किया था। अब एक और ...)\nहम पढ़ रहे हैं किस्से अपनी जिंदगी के\nजो बनते हैं एक बंद कमरे में\nकमरा झांकता है एक गली में\nकोई नहीं है वहां\nकिसी चीज़ की आवाज़ नहीं\nपेड़ लदे हैं पत्तों से\nखडी कारें चलती ही नहीं कभी\nहम कुछ होने की उम्मीद में\nपलटते रहते हैं पन्ने\nजैसे कि दया या परिवर्तन\nएक स्याह पंक्ति जो जोड देगी हमें\nया कर देगी अलग\nजिस तरह है सबकुछ\nख़ाली है हमारी ज़िंदगी कि किताब\nकभी नहीं बदली गयी\nघर के फर्नीचरों की जगह\nऔर उन पर पडे बिछावन\nहमारी छायाओं के गुज़रने से\nहर बार हो जाते हैं और स्याह\nयह वैसे ही है कमोबेश\nकि जैसे कमरा ही था पूरी दुनिया\nपढते हुए पलंग के बारे में\nहम बैठे हैं पलंग पर अगल-बगल\nहम कहते हैं - आदर्श है यह\nआदर्श है यह!\nPosted by Ashok Kumar Pandey at 12:34 AM3comments:\nLabels: मार्क स्ट्रेंड\nकौन ठगवा नगरिया लूटल हो ।।\nचंदन काठ के बनल खटोला ता पर दुलहिन सूतल हो।\nउठो सखी री माँग संवारो दुलहा मो से रूठल हो।\nआये जम राजा पलंग चढ़ि बैठा नैनन अंसुवा टूटल हो\nचार जाने मिल खाट उठाइन चहुँ दिसि धूं धूं उठल हो\nकहत कबीर सुनो भाई साधो जग से नाता छूटल हो\nPosted by Ashok Pande at 12:19 AM7comments:\nLabels: Kabeer, Kumar Gandharva\nआज ध्यान चन्द का जन्मदिन है\nआज ध्यान चन्द का जन्मदिन है.\nसिर्फ़ एक वीडियो देखिये आज : Tribute to Indian Hockey\nसवा दो मिनट का वीडियो है. देख लेंगे तो बहुत सारी यादें आएंगी. हिटलर, बर्लिन ओलिम्पिक, ग्रेट ब्रिटेन के झन्डे का अनुसरण करता ग़ुलाम भारत का दल और दद्दा ध्यानचन्द का अतुलनीय कौशल:\nPosted by Ashok Pande at 8:25 PM7comments:\nLabels: ध्यान चन्द, हॉकी\nनिरभय निरगुन गुन रे गाऊँगा\nनिरभय निरगुन गुन रे गाऊँगा ।\nमूल कमल दृढ आसन बांधूं जी, उलटी पवन चढाऊंगा ॥\nमन ममता को थिर कर लाऊं जी, पाँचों तत्व मिलाऊँगा ॥\nइंगला, पिंगला, सुखमन नाड़ी जी, तिरवेनी पर हौं न्हाऊंगा ॥\nपांच पचीसों पकड़ मंगाऊं जी, एक ही डोर लगाऊँगा ॥\nशून्य शिखर पर अनहद बाजे जी, राग छत्तीस सुनाऊँगा ॥\nकहत कबीरा सुनो भाई साधो जी, जीत निशान घुराऊँगा ॥\nPosted by Ashok Pande at 6:00 PM4comments:\nउसके नहीं होने के बाद\nआज माइकल की सालगिरह है ... उसके नहीं होने के बाद उसके वजूद के पहले निशान की ये तवारीख़.\nलेकिन 18 बरस पहले ही माइकल अपना 'स्‍वैन सॉन्‍ग' रच चुका था. अपना हंसराग. 'डेंजरस' एल्‍बम में वो 'गोस्‍पेल' गीत शामिल किया गया था- 'विल यू बी देयर' ... 'हील द वर्ल्‍ड' के बाद संभवत: माइकल की सबसे उदात्‍त रचना.\n'विल यू बी देयर' का साउंडस्‍केप तितलियों से घिरा हुआ है. इस पॉप गोस्‍पेल के शुरुआती ऑर्केस्‍ट्रा को सुनकर न जाने क्‍यों ऐसा लगता है, जैसे सैकड़ों-हज़ारों तितलियां फ़लक पे झिलमिला रही हों- पीले रंग वाली शोख़ तितलियां. यह उल्‍लास का अतिरेक है. इस गीत की धुन, उसका ग्रैंड ऑर्केस्‍ट्रा, उसकी हमिंग, उसके आउट-बर्स्‍ट, माइकल की फ़ॉल्‍सेटो आवाज़ और उसके सुपरिचित वोकल हिकअप...सभी लाजवाब हैं.\nगीत में जब माइकल पूछता है- 'विल यू बी देयर'... तो हमेशा मेरा जी करता है कि चीख़कर कहूं- 'येस माइकेल, आई शैल!'\nऔर आज, उसकी सालगिरह पर हम कुछ नहीं कर सकते, सिवाय इसके कि उसे फिर-फिर याद करें. इस गीत के साथ- हमेशा से हमेशा तक...\nमन को मोमबत्‍ती बनाते हुए.\nगाने में माइकेल ने सफ़ेद आउटफिट पहने हैं और वो उसमें बड़ा वायवी नज़र आ रहा है. वीडियो के अंत में आसमान से एक एंजेल उतरता है और उसे अपनी गिरफ़्त में ले लेता है.\nइस बदनाम और बहुश्रुत पॉप सिंगर के लिए उसके ही द्वारा रचा गया यह मेटाफ़र जंचता है मुझे.\nरेस्‍ट इन पीस...माइकेल! अब...हमेशा.\ni git lonly\nPosted by सुशोभित सक्तावत at 11:50 AM 8 comments:\nLabels: माइकल जैक्सन, विल यू बी देयर\nनदियों पर झुका हुआ काँपता है कौन : कवि अथवा सन्निपात ?\nश्रीकान्त वर्मा ( १८ सितम्बर १९३१ - २५ मई १९८६ ) की यह कविता पिछले बीसेक वर्षॊं से यँ ही मेरी फाइल में लिखी पड़ी थी. अभी कुछ दिनों से नये सिरे से उनकी कविताओं से गुजरते हुए लगा कि इसे 'कबाड़खाना' के पाठकों के लिए प्रस्तुत कर दिया जाय. लीजिए प्स्तुत है 'मायादर्पण' संग्रह में संकलित यह कविता - 'नक़ली कवियों की वसुन्धरा'\nनक़ली कवियों की वसुन्धरा / श्रीकान्त वर्मा\nधन्य यह वसुन्धरा\nनदियों का झाग\nकेशों में अंधकार.\nएक अन्तहीन प्रसव - पीड़ा में\nपल - पल\nमनुष्य उगल रही है\nनगर फेंक रही है\nबिलों से मनुष्य निकल रहे हैं\nदरबों से मनुष्य निकल रहे हैं....\nटोकरी के नीचे छिपे\nमुर्गों के मसीहा कवि\nबाँग दे रहे हैं\nधन्य ! धन्य ! कवियों की ऐयाशी के झूठ में\n-- वसुन्धरा ! सूजा हुआ है क्यों\nविषाक्त हैं ?\nसीले -- जंगल -- जैसी\nकवियों के झूठ में लिपटी\nहुई वेश्या -- माँ\nअपनी संतानों का स्वर्ग देख रही है ...\nबरस रहा है अन्धकार इस कुहासे पर\nदुनिया - भर के तमाम\nडूबती हुई अन्तिम\nमगर वेश्याई स्वर्ग में\nफोड़ों की तरह\nउत्सव फूट रहे हैं .\nबरस रहा है अन्धकार !\nमगर उल्लू के पठ्ठे !\nस्त्रियाँ - रिझाऊ कवितायें\nलिख रहे हैं.\nभेड़ियों के कोरस की तमाच्छन्न अन्ध - रात्रि !\nमनुष्य के अन्दर\nसदी के अन्दर\nखो रही है --\nमगर इससे क्या ! वसुन्धरा\nसोये मसानों में\nबो रही है\nआदमी का कोट पहन\nनिर्वसन मनुष्य की\nपीठ कस रहे हैं;\nचुहियों के कन्धों पर\nफूट रहे हैं और कंठ में\nक्लासिक संगीत !\nनक़ली वसन्त के\nझड़ रहे हैं.\nधन्य ! धन्य ! ओ नक़ली कवियों कवियों के वसन्त में\nलिपटी वसुन्धरा !\n--वसुन्धरा ! तेरे शरीर पर\nअथवा दरार ?\nहोठों पर उफन रहा\nचट्टानी हाथ !\nधो - धो जाता है\nबार - बार आँसू से\nकीचड़ में लथपथ\nइस पृथ्वी के पाँव ?\nजिज्ञासाहीन अंधकार में\nकीचड़ की शय्या पर\nस्वप्न देखती हुई\nसुखी है वसुन्धरा ! मनुष्य\nउगल रही है\nफेंक रही है\nटोकरी के नीचे कवि बाँग दे रहे हैं .\nPosted by siddheshwar singh at 12:03 AM4comments:\nLabels: कविता, श्रीकान्त वर्मा\nतामुल और जलपरी\nवह भी कोई देश है महाराज: भाग ४\nहम दोनों को ही जोरदार पूर्वाभास था कि कहां जाना है और वहां हमारा स्वागत करने वाले लोग कौन होंगे।\nलेकिन स्टेशन से बाहर निकलते ही सबसे पहले तामुल खाना चाहता था। इस नशीली सुपारी से मेरा बचपन से भय, जुगुप्सा, अपराध बोध और आकर्षण का संबंध रहा है। सबसे पहले इस तामुल ने ही मेरे अबोध जीवन का अंत कर दिया था और बहुत दिनों तक सपनों में तरह-तरह के रूप धर कर आतंकित किए रखा था।\nतब में आठ-नौ साल का रहा होऊंगा। ननिहाल मेरे हमारे जो पड़ोसी असम में रहते थे, उनका एक प्रद्युम्न नाम का रिश्तेदार उनके यहां आया हुआ था। पहली बार मैने उसे ही तामुल खाते देखा था। अंडाकार, भूरी, बदबू करती, अजीब सी चिकनी चीज। एक दोपहर मैं उनके दालान में बैठा था, उस रिश्तेदार ने मुझे खेलने के लिए एक तामुल दिया। थोड़ी देर तक बतियाने, पुचकारने के बाद उसने मेरा नन्हीं, कोमल उंगलियों वाला हाथ, धोती के भीतर ले जाकर अपना गरम, भारी शिश्न मुझे पकड़ा दिया और उसके ऊपर लाल किनारी वाला जगप्रसिद्ध असमिया गमछा रख दिया। मैने बस उसकी एक झलक देखी, उसका अगला हिस्सा बिल्कुल तामुल जैसा था। मैं मुंह बाए उसकी लाल-लाल आंखों को देखते हुए वहीं जड़ हो गया। उस घर की एक बुढ़िया जो वहीं बैठी हुक्का पी रही थी, ने इसे भांप लिया। उसने आँखे तरेरते हुए वह गमछा मांगा और उठाने के लिए हाथ भी बढ़ा दिया। इससे हड़बड़ाकर उस आदमी ने मुझे छोड़ दिया। बाएं हाथ की मुट्ठी बांधे मैं दो दिन बुखार में पड़ा रहा।\nबहुत बाद में पता चला कि लोकभाषा में शिश्न को सुपाड़ा या सोपारा भी कहा जाता है। लोगों की देखा देखी मैने भी एक रूपए का सिक्का तामुल के खोमचे पर रखा। उसने आधा कटा पान, आधा तामुल और कागज पर लद्द से रखा ढेर सारा चूना मेरी तरफ बढ़ा दिया। एक क्षण की देर किए बिना मैने उसे मुंह में डालकर चुभलाया फिर चबाने लगा। बस जरा सी देर कनपटियां गर्म हो गईं, गला सूखा और पसीना चुहचुहाने लगा। तय हो गया कि जब तक उत्तर-पूर्व में रहूंगा, तामुल ही खाऊंगा। जबर्दस्त किक थी, किसी भी पुरानी स्थिति से जड़ समेत उखाड़ कर नए भावलोक में उछाल देने वाली। दरअसल मेरी आत्मा में तामुल के आकार का एक घाव जो उसे चबाने, उसके उत्ताप को झेलने और फिर थूक देने के बाद भरेगा, मैं जानता था। एक रिक्शे पर सामान फेंकते हुए हम दोनों ने एक लगभग एक साथ कहा, जो सबसे सस्ता होटल जानते हो, ले चलो।\nखुदी सड़क की गिट्टियों पर उछलता रिक्शा पांच रूपए की दूरी पर यानि अगले चौराहे पर ही रूक गया। यह रामचंद्र ग्वाला का जनता होटल था। एक सौ तीस साल पुराना, किराया भी एक सौ तीस रूपया। लोहित (ब्रह्मपुत्र) के पानी से लाल बाथरूम का फर्श, अंधेरे गलियारों में जीरो वॉट के बल्ब की लाल रोशनी, उड़े रंग के लाल दरवाजे और आधी रात तक रोशनदान से गिरता धूल का झरना। फटी हुई मसहरी, चीकट गद्दे जिन पर तिलचट्टे रेंग रहे थे, खिड़की में शीशे की जगह गत्ते ले चुके थे और हर कहीं काला पड़ चुका पीतल का भारी हैंडिल लॉक। वाकई बूढा होटल था जिसे हम जैसे नाती-पोते मेहमान ही मिलने थे। कमरे के नीचे सिटी बस स्टैंड का शुरूआती स्टॉप था। शोर के बीच दो आवाजें लगातार आती रहतीं थीं-\nऊलूबाड़ी, आदाबाड़ी, पांजाबाड़ी, दिसपूर......।\nऊलूबाड़ी, आदाबाड़ी, पांजाबाड़ी, दिसपूर.......।।\nदूसरी आवाज किसी किशोर लड़के की होती थी जो अनवरत रिरियाता था- आइए खाना खाइए, आइए खाना खाइए, आइए खाना खाइए.....\nचार घंटे लगातार भूखे चिल्लाने के बाद उसे खाना और बीस रूपए मिलते थे। रात में जब सारी आवाजें थम जातीं तो खिड़की से नामघर में चल रहा कीर्तन आने लगता था जिसमें बच्चों की चिचिंयाती आवाजें भी शामिल रहती थीं। आंतक में अवलंब खोजते निर्धन लोगों की सामूहिक प्रार्थनाएं।\nरात में हम लोग ब्रह्मपुत्र का हालचाल लेने गए। नदी किनारे सुनसान फुटपाथों पर दूर-दराज के जिलों से आए बिहारियों के परिवार के डेरा डाले थे जो ईंट के चूल्हों पर खाना पका रहे थे। ये लोग उनके वतन को जाती ट्रेनों में भीड़ के कारण घुस नहीं पाए थे।\nशहर के अंधेरे कोनों में एल्युमिनियम के बर्तनों के नीचे की लाली में नरसंहारों का आतंक, पलायन की लाचारी और लाचार क्षोभ खदबदा रहे थे। अचानक खानाबदोश हो गए लोगों के बरअक्स ब्रह्मपुत्र में खड़े जर्जर स्टीमरों में बिजली की झालरों से सजे रेस्टोरेंट देर रात तक खुले हुए थे। इस रेस्टोरेन्टों के नाम वही पुराने जहाजों वाले ही थे- फेरी क्वीन, जलपरी, डाल्फिन.\nPosted by Ashok Pande at 9:32 PM9comments:\nLabels: अनिल यादव, उत्तर पूर्व, नॉर्थ ईस्ट, यात्रा\nमहानद से पहला साक्षात्कार\nवह भी कोई देश है महाराज: भाग ३\nअसम में प्रवेश करते ही हरियाली का जैसे विस्फोट होता है। सूरज की रोशनी में कौंधती, काले रंग को छूती हरियाली। खिड़कियों, मकानों की दरारों, पेड़ो के खोखलों से कचनार लताएं झूलती मिलती है जो हर खाली जगह को नाप चुकी होती हैं।\nबाँस, नारियल, तामुल, केले के बीच काई ढके ललछौंहे पानी के डबरों और पोखरों से घिरे गांव। घरों और खेतों के चारों और बांस की खपच्चियों का घेरा। सीवान में हर तरफ नीली धुंध। छोटे-छोटे स्टेशन और हाल्ट गुजर रहे थे- न्यू बंगाई गांव, नलबाड़ी, बारपेटा, रंगिया….अखबारों में छपी रपटें, तस्वीरें बता रही थीं कि ये वही जगहें हैं जहाँ पिछले दिनों हिंदीभाषियों की हत्याएं की गईं हैं। एक वेंडर से लाल सा और कोई लोकल नमकीन लेते हुए मुझे धक से लगा कि मेरे बोलने में खासा बिहारी टोन है जो जरा सा असावधान होते ही उछल आता है।\nहमारा नाम अनील यादव है।\nमैं पता नहीं अपने सिवा किन और लोगों को अपने भीतर शामिल करते हुए अपने नाम को खींचता हूं।\nमैने पहली बार गजब आदमी देखा जो बांस की बडी अनगढ़ बांसुरी लिए था। यात्रियों से कहता था, गान सुनेगा गान। अच्छा लगे तब टका देगा। अपने संगीत पर ऐसा आत्मविश्वास। बहुत मन होते हुए भी उसे नहीं रोक पाया। शायद सोच रहा था कि क्या पता वे लोग इन तरीकों से हिंदी बोलने वाले लोगों की ट्रेनों में शिनाख्त कर रहे हों।\nमे आई सिट हियर ऑनली फॉर थ्री मिनिटस, छाता और बैग लिए एक अधेड़ ने मुझसे पूछा। मैं एक तरफ खिसक गया। उन्होंने बताया कि ब्रह्मपुत्र पार करने में ट्रेन को तीन मिनट लगते हैं, उसके बाद गौहाटी है।\nसारी खिड़कियाँ पीठों से ढंक गईं। लोग खासतौर पर महिलाएं जान-माल की सलामती की कामना बुदबुदाते हुए, नीली धुंध में पसरी दानवाकार नदी में सिक्के फेंक रहे थे।\nPosted by Ashok Pande at 11:48 PM 11 comments:\nमार्क स्ट्रेंड की कविता\n( अंग्रेजी साहित्य के अपने अत्यल्प ज्ञान को साबित कराने की मुझे कोई ज़रूरत तो नही है पर मै सचमुच नही जानता की ये स्ट्रेंड साहब कौन हैं। बस आज एक दोस्त ने यह कविता मेल की और पढ़ने में किक लगी तो अनुवाद कर डाला और अब आपके हुज़ूर में...,हमनाम बड़े भाई से क्षमा याचना सहित)\nमैदान की अनुपस्थिति हूँ मै\nऐसा ही होता है हमेशा\nमै जहाँ भी होता हूँ\nवही होता हूँ\nकमी ख़ल रही होती है जिसकी\nजब चल रहा होता हूं मै\nबांट देता हूं हवा को दो हिस्सों में\nऔर फिर हवा भर देती है उस जगह को\nजहां था मेरा शरीर\nसबके पास होतीं हैं\nचलने की अपनी वज़हें\nचीज़ों को पूरा बनाये रखने के लिये\nPosted by Ashok Kumar Pandey at 11:46 PM 10 comments:\n“स्‍याही ताल” के साथ फिर प्रकट हुए कवि वीरेन डंगवाल\nकिताब का ब्‍लर्ब\nवीरेन डंगवाल ने दुश्चक्र में स्रष्टा में पूछा था, किसने आखिर ऐसा समाज रच डाला है/ जिसमें बस वही दमकता है, जो काला है? वीरेन के इस नये संग्रह में हम देखते हैं कि कालेपन की प्रतिनिधि ताकतें इस बीच किस तरह एक संवेदनहीन और निर्मम समाज की रचना करने में कामयाब हुईं हैं। यहां वीरेन अपने भयावह समाज और समय को उन कथाओं में पढ़ते हैं, जो खंडित हैं, काव्यात्मक नहीं बल्कि गद्यात्मक हैं और जिनमें कई जटिल और वीभत्स रहस्य छिपे हुए हैं और जिन्हें कवि के अनुसार, एक अलग रास्ता पकड़ कर ही पहचाना जा सकता है। अपेक्षाकृत लंबी कविता कटरी की रुकुमिनी और उसकी माता की खंडित गद्यकथा ऐसी ही रचना है। यह एक चिंतित मनुष्य की कविता है, जो साधारण जन के निश्छल और संक्षिप्त स्वप्नों को टूटते हुए देख रहा है और एक ऐसे रास्ते से गुज़र रहा है, जिसकी बगल में सड़ता हुआ जल है। हमारी व्यवस्था और समाज की भीतरी सड़न दरअसल वीरेन की नयी कविताओं का प्रमुख सरोकार बन कर उभरी है। जिस क्षरण का साक्षात्कार हमें कटरी की रुकुमिनी के शोषण में होता है, वह रॉकलैण्ड अस्पताल डायरी, लकड़ी का बना वही रावण, चारबाग स्टेशन का प्लेटफार्म नंबर सात और कानपुर जैसी दूसरी कुछ लंबी कविताओं में भी अलग-अलग संदर्भों में प्रकट हुआ है।\nपिछली कविताओं की बेफिक्री और उम्मीदों के बरक्स नये संग्रह में वीरेन डंगवाल की एक बेचैन छवि उभरती है। एक गहरी तकलीफ और अपने समय को समझने की एक दुर्वह-दुस्सह अनिवार्यता के एहसास से भरी। गंगा के उदगम पर जाकर उसका एक किशोरी जैसा एकांत उल्लास देखते हुए वीरेन आशंकित होकर यह भी कहते हैं कि चमड़े का रस मिले उसको भी पी लेना/ गाद-कीच-तेल-तेज़ाबी रंग सभी पी लेना/ ढो लेना जो लाशें मिलें सड़ती हुईं। इसी तरह अपने प्रिय इलाहाबाद से सरल-निश्छल और अमरूदों की उत्तेजक लालसा भरी गंध वाले अतीत को याद करते हुए वे पाते हैं अब बगुले हैं या पंडे हैं या कउए हैं या हैं वकील... नर्म भोले मृगछौनों के आखेटोत्सुक लूमड़ सियार। यह सिर्फ मोहभंग नहीं है, बल्कि एक नये-डरावने समय में आशंकित मन की मुक्तिबोधीय विकलता है जो पिता की रुग्णता और मृत्यु पर लिखी हुई बहुत मार्मिक कविताओं में भी जीवन की कठिन उलटबांसी को देख लेती है। इसके बावजूद वीरेन खासे कड़‍ियल कवि हैं इसलिए वे बुनियादी उम्मीद को नहीं छोड़ते और उसे फ्यूंली जैसे पहाड़ी फूल, वसंत के विनम्र कांटों, एक पुराने तोते, चिरौटे की मां, बकरियों, पुराने ज़माने की एक साइकिल, अपने जहाजी बेटे के नाम एक सन्देश और वास्तुशिल्पी लॉरी बेकर के बेजोड़ शिल्प में छिपी हुई हवा में पहचान कर अपनी तत्सम-तदभव-क्लासिक-देशज-व्यंग्य-विनोद-वक्रोक्ति की बांकी-तिरछी भंगिमाओं के मिश्रण से बनी उस भाषा में दर्ज कर लेते हैं, जो हिंदी कविता में उन्हें एक अलग-से रास्ते का चमकता हुआ कवि बनाती है।\nस्‍याही ताल की क़ीमत सजिल्‍द 200 रुपये है और पेपरबैक 100 रुपये। इसे आप अंतिका प्रकाशन, सी 56, यूजीएफ 4, शालीमार गार्डेन, एक्‍स. 2, साहिबाबाद, ग़ाज़‍ियाबाद 201005 (यूपी) के पते पर लिख कर मंगवा सकते हैं। अंतिका प्रकाशन का फोन नंबर है 0120-6475212... इस पुस्‍तक को मंगवाने के लिए antika56@gmail पर मेल भी कर सकते हैं। या नीचे कमेंट बॉक्‍स में इन किताबों के ऑर्डर दिये जा सकते हैं।\nवीरेन डंगवाल। जन्म :5अगस्त, 1947, कीर्तिनगर, टिहरी गढ़वाल। मुजफ्फरनगर, सहारनपुर, कानपुर, बरेली और फिर नैनीताल में शुरुआती शिक्षा। इलाहाबाद विश्वविद्यालय से हिंदी में एमए। आधुनिक हिंदी कविता के मिथकों और प्रतीकों पर डीफिल। 1971 से बरेली कॉलेज में अध्यापन। हिंदी-अंग्रेज़ी में पत्रकारिता। अमृत प्रभात में कुछ वर्ष घूमता आईना स्तंभ के लिए लेखन। अरसे तक दैनिक अमर उजाला के संपादकीय सलाहकार भी रहे।\nइसी दुनिया में (1991) और दुश्चक्र में स्रष्टा (2002) कविता-संग्रह प्रकाशित। तुर्की के महाकवि नाजि़म हिकमत की कविताओं के अनुवाद पहल पुस्तिका में प्रकाशित। दुश्चक्र में स्रष्टा संग्रह के अनुवाद पंजाबी और उड़‍िया में भी प्रकाशित।\nविश्व कविता से पाब्लो नेरुदा, बर्टोल्ट ब्रेष्ट, वास्को पोपा, मीरोस्लाव होलुब, तदेऊष रूज़ेविच आदि की कविताओं के अलावा कुछ आदिवासी लोक कविताओं के अनुवाद। कई कविताओं के अनुवाद बांग्ला, मराठी, पंजाबी, मलयालम, मैथिली और अंग्रेज़ी में प्रकाशित।\nइसी दुनिया में के लिए रघुवीर सहाय स्मृति पुरस्कार (1992), श्रीकांत वर्मा स्मृति पुरस्कार (1993), कविता के लिए शमशेर सम्मान (2002), साहित्य अकादेमी पुरस्कार (2004)।\nसंपर्क : 189/193ए, सिविल लाइन्स, बरेली-243000 (उप्र)\nसंग्रह से कुछ कविताएं\n(* उप-शीर्षक : बहुत ही कम आयु में दिवंगत हो गये बांग्ला कवि सुकांत भट्टाचार्य की एक प्रसिद्ध कविता का शीर्षक : क्षुधार राज्ये पृथिबी गोद्योमोय अर्थात भूख के राज्य में धरती गद्यमय है)\nमेरे मुंतजिर थे\nरात के फैले हुए सियह बाज़ू\nथरथराते स्याह वक्ष\nडबडबाता हुआ स्याह पेट\nऔर जंघाएं स्याह।\nमैं नमक की खोज में निकला था\nरात ने मुझे जा गिराया\nस्याही के ताल में।\nपीठ ओट दे पूड़ी खालो\nगाड़ी के डब्बे में\nप्लास्टिक की पिद्दी प्याली में\nएक घूंट मैली-सी चाय\nदेहाती स्टेशन की\nजंग लगे लोहे वाले चपटे तीरों की सरहद के पार\nसुनहरी परछांही को फैलते देखो\nकाई भरे गंदे डबरे पर\nअलौकिक सी दीप्ति से\nचूम रहा है ईश्वर\nखुद अपने हाथों झुलसाये पृथ्वी के केश\nऔर दग्ध होंठ\nजिनमें इच्छाएं स्मृतियों की तरह हरी हैं\nऔर वे कड़खड़ाती एड़‍ियां कतारबद्ध\nऔर वे क्लाश्निकोव वगैरह चमचम\nपरेड मैदान की भूरी धूल में सुबह-सुबह\nऔर वे नंगी दुर्बल सांवली पसलियां\nभयग्रस्त थर-थर वक्ष के तले\nवह भी चमकतीं हंसुओं की तरह\nदेखो बेआवाज़ सिसकियों से हिलती दिल की बूढ़ी पीठ\nदिल की आंखों से उबलते आंसू\nदिल का घबराया ज़र्द चेहरा\nसुप्रभात, अलबेले जीवन\nचलो निकल आगे की ओर\nदिल को लिये मीर की ठौर!\nबावजूद मधुशाला के, कवि बच्चन जी\nचांद की चकल्लस से\nकुछ सुंदर हुई रात\nथोड़ी-सी हवा चली\nऔर मज़ा आ गया\nबालकनी से दीखा\nसुदूर भूरे रंग का अंधकार\nजिसे भेदते दाख‍िल होती थी\nअंतहीन-सी लगती कतार मोटर गाड़‍ियों की\nवैसे ही इस तरफ से भी जाती थी\nयाद आये कुछ चेहरे\nभूलें भी कुछ कसकीं\nजी में आया यह भी\nकवि बच्चन में कुछ तो है\nबावजूद मधुशाला के!\nखुद को ढूंढऩा!\nएक शीतोष्ण हंसी में\nसीधे कानों फिर इन शब्दों में\nढूंढऩा खुद को\nखुद की परछाईं में\nएक न लिए गए चुंबन में\nअपराध की तरह ढूंढ़ना।\nचुपचाप गुज़रो इधर से,\nयहां आंखों में मोटा काजल\nऔर बेंदी पहनी सधवाएं\nवर्षा की प्रतीक्षा में।\nअपनी ही देह\nअपना ही जिसम\nयह बात कोई\nन नवीं, नक्को\nकहन का है।\nPosted by Avinash Das at 10:33 AM 17 comments:\nगेभ मी ओनली तीन टाका टू टेक झालमूड़ी\nवह भी कोई देश है महाराज: भाग 2\nब्रह्मपुत्र मेल की पहली सीटी और धकमपेल के बीच हम लोग भीतर घुसे तो कूपे में असम राइफल्स के मंगोल चेहरे वाले सैनिक अपना सामान जमा रहे थे। निर्लिप्त, तटस्थ, खामोश कुशलता से कूपे के खाली कोनों-अंतरों में वे अपने ट्रंक, होल्डाल, किटबैग, हैवरसैक रखे जा रहे थे। अंदाजा इतना सटीक कि जैसे वे खाली जगहें खासतौर पर उन्हीं सामानों के आकार-प्रकार के हिसाब से बनाई गईं थीं।\nऊपर की एक बर्थ पर लेटने की तैयारी कर चुके एक युवा सरदार जी, विदा करने आए एक परिजन को बता रहे थे कि उन्हें सीट तो बगल के डिब्बे में मिली थी लेकिन वहाँ सामने एक नगा बंदा था जो बहुत तेज बास मार रहा था। इसलिए कंडक्टर से कह कर डिब्बा बदलवा लिया। पता नहीं उन्हें, उस नगा बंदे से क्या परेशानी थी। शायद उसकी आधी ढकी, भीतर भेदती आँखों ने उनके मन के परदे पर हेड-हंटिंग, कुकुर भात और आतंकवाद की कोई हॉरर फिल्म चला दी होगी और दिल्ली से कमा कर देस लौटते निरीह और भुक्खड़ बिहारियों के सुरक्षित दलदल में आ धंसे। दिल्ली की बस में वे उन्हें अपने शरीर से छूने भी नहीं देते होंगे, क्योंकि बिहारी यहाँ एक गाली है।\nट्रेन थोड़ा-सा खिसक कर रूक गई। तभी गूंजे धरती आसमान-राम विलास पासवान का नारा लगाती, जवानी की धुंधली फोटो कापी, बिहारी नौजवानों की भीड़ डिब्बे में आ घुसी। वे सबसे किनारे की सीटों पर सस्ती अटैचियों, दिल्ली मॉडल के टू-इन-वन और फुटपाथों से खरीदे रंग-बिरंगे कपड़ो के ढेर के साथ काबिज होने लगे और रिजर्वेशन वाले यात्री अपने सामानों से अपनी बर्थों की किलेबंदी करते हुए पसरने लगे। वे अपनी देह भाषा में रैली से लौट रहे इन बेटिकट, दलित कार्यकर्ताओं का विरोध कर रहे थे।\nडिब्बे में दो कंडक्टर घुसे। उन्होंने लुंगी पहने एक मरियल से लड़के से टिकट मांगा। लड़का सहमी, पीली आंखों से उन्हें ताकता ही रह गया। कुछ बोल पाता इससे पहले ही उनमें से एक ने उसे कसकर तमाचा जड़ दिया और सबको नीचे उतारने लगा। एक दढ़ियल युवक ने प्रतिवाद किया, पासवान जी की रैली में आए हैं जी टिकठ काहे लेंगे। जैसे आए थे, वैसे ही जाएंगे।\nइनसे पूछिए कि इस डिब्बे में आने की इन सबों की हिम्मत कैसे पड़ी। पीछे किसी बर्थ से आवाज आई।\nचलो हमारा घर भी खाली पड़ा है, वहाँ भी कब्जा कर लोगे। जाओ पासवान से पैसा लेकर आओ, रिजर्वेशन कराओ, तब यहाँ बैठो। दोनों कंडक्टर अब तक रैली वाले युवकों पर हावी हो चुके थे, पासवान जब रेल मंत्री था, तब था। अब वह हमारा कुछ नहीं कर सकता। बेटा, ट्रेड यूनियन के लीडर हैं, एक-एक को पटक के यहीं मारेंगे। पब्लिक भी अभी बताने लगेगी कि तुम्हारे पासवान की क्या औकात है। चलो चुपचाप उतरो।\nदलित युवक चुपचाप उतर कर जनरल डिब्बों की ओर बढ़ गए। जैसे वे किसी शवयात्रा में जा रहे हों। जिस राजनीति और संगठन की शक्ति ने उन्हें ट्रेन में बिना टिकट सवार होने की हिम्मत दी थी, उसी संगठन का डर दिखाकर दो कंडक्टरों ने उन्हें नीचे उतार दिया। कंडक्टरों का हाथ भी दलित कार्यकर्ताओं पर ही छूटता है। महेंद्र सिंह टिकैत के साथ रैलियों में जाने वाले मुजफ्फर नगर, बागपत के जाट वातानुकूलित डिब्बों के परदे तक नोंच कर चिलम पर तमाखू के साथ पी जाते हैं तब ये टिकट बाबू किसी कोने में सिमटे हुए अपनी जान और नौकरी की खैर मनाते रहते हैं।\nट्रेन चली कि असम राइफल्स के सैनिकों ने बोतल खोल ली। वे अपने मगों और प्लास्टिक के डिस्पोजेबल गिलासों में रम पीने लगे। थोड़ी ही देर में उनकी खामोशी टूटी। किसी अबूझ भाषा में एक दूसरे से उलझी, लंबी, उछलती रस्सियों की तरह उनकी बातें डिब्बे में फैलने लगीं। जिनके साथ परिवार थे चौकन्ने हो गए और जो करीब की बर्थों पर थे, कुछ इंच ही विपरीत दिशाओं में सरकने लगे। जीआरपी के एक अधेड़ सिपाही ने फौजियों की तरफ हाथ उठाकर कुछ कहने की कोशिश की लेकिन उनकी तरह कोई प्रतिक्रिया न पाकर, बड़बड़ाता हुआ आगे बढ़ गया। यह मंगोल भारत था जिसका गंगा के मैदान वाले आर्य सिपाही से संवाद कठिन था।\nपैंट्री कार से डिब्बे में बार-बार आते एक रेखियाउठान बेयरे का नाम बड़ा काव्यात्मक था। उसकी लाल रंग की सूती वर्दी पर काले रंग की नेम प्लेट लगी थी जिस पर सफेद अक्षरों में लिखा था, सजल बैशाख। उसकी मिचमिची आँखों और उजले दांतो को देखते हुए ख्याल आया कि बरसात तो आषाढ़ में शुरू होती है, बैसाख कैसे सजल हो सकता है। कहीं चकित करने के लिए ही तो उसका नाम नही रखा गया है। अगले दिन नाश्ते के समय मैने उससे पूछा कि बैशाख कैसे सजल हो गया है। वह इत्मीनान से देर तक हंसता रहा। पहले भी उससे यह सवाल कइयों ने पूछा होगा। प्रतिप्रश्न आया, आप पहली बार आसाम जा रहा है क्या। मेरे सिर हिलाने पर उसने कहा, जब थोड़ा दिन उधर बैठेगा तो अपने ही जान जाएगा कि वहाँ बैशाख मे मानसून ही नहीं आता, बाढ़ भी आ जाती है। य़ह पूर्वोत्तर की पहली झलक थी जो मुझे मुगलसराय से बिहार के बीच कहीं मिली।\nदिन में जिस, पहले रोबीले मुच्छड़ ने मेरी बर्थ पर अतिक्रमण किया, मेरे जिले गाजीपुर के निकले, गहमर गांव के वीरेंद्र सिंह। पंद्रह दिन छुट्टी बिता कर निचले असम के बोंगाई गांव जा रहे थे जहाँ वे बीएसएफ की बटालियन में तैनात थे। गांव-जवार का होने के कारण या फिर अपने अतिक्रमण को वैधता देने के लिए मेरी तरफ खैनी बढ़ाते हुए उन्होंने सलाह दी कि जा रहे हैं तो वहाँ जरा मच्छड़ और छोकड़ी से बचिएगा, तब गाजीपुर लौट पाइएगा।\nमारिए वह भी कोई देश है महाराज। यह उनका तकिया कलाम था।\nवह बता रहे थे कि कुनैन की गोली, बीएसएफ में जवान को कतार में खड़ा कर, मुँह पर मुक्का मार कर खिलाता है और मच्छरदानी में सोने का सख्त आर्डर है। नहीं मानने पर फाइन होता है। जान हमेशा पत्ते पर टंगी रहती है कि न जाने किधर से आल्फा या बोडो वाला आकर टिपटिपाने लगेगा। उग्रवादी भीड़ में ऐसे घूमते हैं जैसे पानी में मछली। उनके होने का तभी पता चलता है जब दो-चार आदमी गिरा दिए जाते हैं।\nजैसे पानी में मछली- मैं मोंछू की उपमा पर चकित था। यही तो शिलाँग के सेंट एडमंडस कालेज से अंग्रेजी और लंदन से पत्रकारिता पढ़े संजय हजारिका की किताब में भी लिखा था। यूनाइटेड लिबरेशन फ्रंट आफ असम (उल्फा) का कमांडर परेश बरूआ एक बार तिनसुकिया में कालेज के लड़कों की टीम में शामिल होकर असम पुलिस की टीम के साथ फुटबाल मैच खेल कर निकल गया। तीन दिन बाद पुलिस को पता चला तब तक करीब के जंगल से उल्फा के कैंप उखड़ चुके थे।\nसामने की बर्थ पर बारह-पंद्रह एयरबैगों, बोरियों, पालीथिनों से घिरी सहुआईन बैठी थीं। उनके पति को दूसरे डिब्बे में सीट मिली है इसलिए हर दो घंटे बाद कहती हैं, भइया देखे रहिएगा साथ में दो लड़कियां हैं। उनकी मणिपुर और बर्मा के बीच भारत के आखिरी कस्बे मोरे में परचून की दुकान है। गोरखपुर से मोरे कैसे पहुंच गए। कहती हैं, किस्मत भइय़ा।\nआठ और ग्यारह साल की उनकी दो लड़कियां एक सरकारी स्कूल में पढ़ती हैं और निराली अंग्रेजी बोलती हैं। वे एक दूसरे को मैन कहती हैं। सहुआइन अपनी निःशब्द भाषा में उन्हें प्रोत्साहित करती हैं और फिर संतुष्ट भाव से डिब्बे में पड़े प्रभाव का मुआयना करती हैं।\n“मम्मा गेभ मी ओनली तीन टाका टू टेक झालमूड़ी। भ्हाई शुड आई गिभ दैट टू यू। टेक फ्राम योर मनी मैन।”\nसहुआइन मोंछी को बता रही हैं। बिना दाढ़ी-मोंछ वाला, छोटा-छोटा लड़का मलेटरी-पुलिस सबके सामने आता है। टैक्स मांगता है। देना पड़ता है। नहीं तो जान से मार देगा।\nहमारी दुकान के आगे एक मास्टर को मार दिया। बहुत शरीफ मास्टर था। सबसे प्रेम से बोलता था लेकिन तीन महीना से टैक्स नहीं दिया था। हम लोगों की भाषा बोलने पर रोक लगा दिया है। कहता है कोई भाषा बोलो हिंदी मत बोलो। भूल से जबान फिसल जाए तो टोकता है गाली देता है।\n………तो यह निराली अंग्रेजी भारत और बर्मा की अंतर्राष्ट्रीय सीमा पर रह रहे बाहर के बच्चों की भाषा है जिसका आविष्कार उन्होंने जीवित रहने के लिए किया है।\nतो छोड़ दीजिए, “आकर गोरखपुर में परचून की दुकान चलाइए।” शाश्वत स्लीपिंग बैग की भीतर से निंदियाई आवाज में सलाह देता है।\n“नहीं भईया। जो मजा मोरे में है वह आल इंडिया में भी नहीं मिलेगा।”\n“मारिए, वह भी कोई देस है महाराज।”\nमोंछू का देस वह नहीं है जो बचपन में हम लोगों को भूगोल की किताब में राजनीतिक नक्शे के जरिए पहचनवाया गया था। वह भी नहीं है जिसे प्रधानमंत्री पंद्रह अगस्त को लालकिले से संबोधित करते हैं। दरअसल वह अपने देश से जाकर परदेस में नौकरी कर रहा है। हैवरसैक में रखे अखबारों की कतरनों के फोटोग्राफ्स मेरी आँखो के सामने घूम गए जिनमें कलात्मक लिखावट में नारे लिखे हुए थे- इंडियन डॉग्स गो बैक। ये कहाँ के कुत्ते हैं जो भारतीय कुत्तों को अपने इलाके से खदेड़ रहे हैं। डेल्ही इज स्टेप मदर टू सेवन सिस्टर्स। ये सात बहनें दूसरी किन लड़कियों को ताना दे रही हैं। एज क्रो फ्लाइज, इट इज क्लोजर टू हनोई दैन टू न्यू डेल्ही। यह क्यों बताया जा रहा है कि हम डेल्ही वालों के मुहल्ले में आकर गल्ती से बस गए हैं। अचानक लगा कि उस देस वाले, इधर के देस को लगातार गाली दे रहे हैं तो वहाँ जाती ट्रेन भी कुछ न कुछ जरूर कह रही होगी। मैं आँख बंद कर सारी आवाजों को सुनने को कोशिश करने लगा। सरसराती ठंडी हवा और अनवरत धचक-धक-धचक के बीच कल से व्यर्थ, रूटीन लगती बातों के टुकड़े डिब्बे में भटक रहे हैं। उन्हें बार-बार दोहराया जा रहा है। इतनी भावनाओं के साथ अलग-अलग ढंग से बोले जाने वाले इन वाक्यों के पीछे मंशा क्या है।\nहालत बहुत खराब है।\nवहाँ पोजीशन ठीक नहीं है।\nमाहौल ठीक नहीं है।\nचारो तरफ गड़बड़ है।\nआजकल फिर मामला गंडोगोल है।\nजैसे लोग किसी विक्षिप्त और हिंसक मरीज की तबीयत के बारे में बात कर रहे हैं जिसके साथ, उन्हें उसी वार्ड में जैसे-तैसे गुजर करना है।\nबिहार बीत चुका था। खिड़की के बाहर सत्यजीत रे की कोई फिल्म चल रही थी। मालदा के बंगाल के गांव गुजर रहे थे। सादे से घरो के आगे हरियाली से घिरा पुखुर और धान के कटे, अनकटे खेतों पर क्षितिज तक छाया नीलछौंहा विस्तार। ट्रेन में मिष्टीदोई, झालमुडी और हथकरघे पर बने कपड़े बिक रहे थे।\nथोड़ी ही देर बाद न्यू जलपाईगुड़ी यानि एनजेपी आते ही हम लोग ग्राम बाँग्ला से उड़कर चीनी सामानों से भरी किसी विदेशी गली में आ गिरे। एक के पीछे एक सैकड़ो वेंडर जो चीनी कैमरे, टेलीविजन, कैलकुलेटर, मोबाइल, फोन, घड़ियां, टेपरिकार्डर, इलेक्ट्रानिक खिलौने, कंबल, बाम चीखते हुए बेच रहे थे। ऊपर से नीचे से तक सामानों से लदे वे चीन के व्यापारिक दूत लग रहे थे। प्लेटफार्म पर बिक रही सारी सिगरेटें विदेशी थी। यहाँ की सिगरेटों से लंबी और बेहद सस्ती। चीनी दूतों की तादात इतनी ज्यादा थी कि सारंगी और इकतारा लिए भिखारी ट्रेन में नहीं घुस पा रहे थे।\nराजनीति की भाषा में एनजेपी को चिकेन्स नेक कॉरिडोर कहा जाता है। यह मुर्गे की गर्दन जितना दुबला यानि सिर्फ इक्कीस किलोमीटर चौड़ा गलियारा है जहाँ से पूर्वोत्तर से आती तेल और गैस की पाइपलाइनें गुजरती हैं। अक्सर पूर्वोत्तर के आंदोलनकारी इस मुर्गे की गरदन मरोड़ देने की धमकी देते रहते हैं। ऐसा हो जाए तो गैस और तेल की सप्लाई ही नहीं बंद होगी, पूर्वोत्तर का शेष देश से संपर्क भी कट जाएगा। तब कलकत्ता से गौहाटी के लिए हवाई जहाज पकड़ना होगा।\nवेंडरों, अखबारों और जहाँ-तहां नेटवर्क पकड़ते मोबाइल फोनों के जरिए ट्रेन में खबरें आ रही थीं कि असम हिंदी भाषियों को मारा जा रहा है। बिहारियों के घर जलाए जा रहे हैं। तिनसुकिया और अरूणाचल के बीच कहीं सादिया कुकुरमारा में दो दिन पहले उल्फा ने तीस बिहारियों को भून डाला। उनकी लाशें अब भी वहीं सड़ रही हैं। इनमें से सभी मजदूर थे जो तेजू में लगने वाली साप्ताहिक हाट से राशन खरीद कर एक ट्रक में सवार होकर लौट रहे थे। उन्हें जंगल में ट्रक रोक कर उतारा गया, कतार में खड़ा कर नाम पूछे गए और फिर गोली से उड़ा दिया गया। लौटती ट्रेनों में जगह नहीं है क्योंकि बिहारी अपने घर, जमीनें छोड़ कर असम से भाग रहे हैं। पिछले एक हफ्ते में पचपन से अधिक बिहारी मारे गए हैं।\nसंजय हजारिका की किताब में खून, बारूद, गुरिल्ला, मैमनसिंघिया मुसलमान, शरणार्थी और घुसपैठिये थे। वर्गीज की किताब में संधिया, समझौते, राजनीति के दांव-पेंच, प्रशासनिक सुधार और इतिहास थे। दोनों को पढ़ते और ऊंघते हुए मुझे लगा कि यह ट्रेन मजबूर लोगों से भरी हुई है। उन्हें वहाँ लिए जा रही है जहाँ वे जाना नहीं चाहते। रोजी, व्यापार, रिश्तों की हथकड़ियों से जकड़ कर वे बिठा दिए गए हैं। वे जानते हैं कि वहाँ मौत नाच रही है फिर भी जा रहे हैं। तभी अचानक लंबी यात्रा की के बेफिक्र आलस की जगह डिब्बों चौकन्नापन पंजो के बल चलता महसूस होने लगा। तीन को छोड़ कर बाकी भाषाएँ और बोलियां भयभीत, फुसफुसाने लगीं। ये तीन नई भाषाएँ थीं असमिया, अंग्रेजी और यदा-कदा बांग्ला। मैने स्लीपिंग बैग के भीतर नाखून चबा रहे शाश्वत की ओर देखा। थोड़ी देर बाद उसने कहा, अबे जब दुर्भाग्य यहाँ तक ले ही आया है तो आगे जो होगा देखा जाएगा।\nPosted by Ashok Pande at 8:08 PM6comments:\nएक ठो हवाई सवाल और खुशवन्त सिंह की सलाह कि "जरूर जाओ बेटा"\nअनिल यादव का कम्प्यूटर ख़राब चल्लिया है. सो इस काम का निमित्त मैं बन रहा हूं.\nउनका यह यात्रावृत्त प्रतिलिपि के ताज़ा अंक में छप चुका है. मेरी हार्दिक इच्छा थी कि कबाड़ख़ाने पर भी यह हो. प्रतिलिपि के सम्पादक भाई गिरिराज किराडू ने आज इसकी इजाज़त दी. शुक्रिया करें उनका, और मौज काटें इस बेहतरीन लेखन की. 'बेहतरीन' माने ... सई है ... वही जिसके लिए अनिल जाने जाते हैं.\nवह भी कोई देश है महाराज - भाग १:\nपुरानी दिल्ली के भयानक गंदगी, बदबू और भीड़ से भरे प्लेटफार्म नंबर नौ पर खड़ी मटमैली ब्रह्मपुत्र मेल को देखकर एकबारगी लगा कि यह ट्रेन एक जमाने से इसी तरह खड़ी है। अब कभी नहीं चलेगी।\nअंधेरे डिब्बों की टूटी खिड़कियों पर उल्टियों से बनी धारियां झिलमिला रही थीं जो सूख कर पपड़ी हो गईं थीं। रेलवे ट्रैक पर नेवले और बिल्ली के बीच के आकार के चूहे बेखौफ घूम रहे थे। 29 नवंबर की उस रात भी शरीर के खुले हिस्से मच्छरों के डंक से चुनचुना रहे थे। इस ट्रेन को देखकर सहज निष्कर्ष चला आता था कि चूंकि वह देश के सबसे रहस्यमय और उपेक्षित हिस्से की ओर जा रही थी इसलिए अंधेरे में उदास खडी थी।\nइसी पस्त ट्रेन को पकड़ने के लिए आधे घंटे पहले, हम दोनों यानि शाश्वत और मैं तीर की तरह पूर्वी दिल्ली की एक कोठरी से उठकर भागे थे। ट्रेन छूट न जाए, इसलिए मैं रास्ते भर टैक्सी ड्राइवर पर चिल्ला रहा था। हड़बड़ी में मेरे हैवरसैक का पट्टा टूट गया, अब गांठ लगाकर काम चलाना पड़ रहा था। यह हैवरसैक और एक सस्ता सा स्लीपिंग बैग उसी दिन सुबह मेरे दोस्त शाहिद रजा ने अपने किसी पत्रकार दोस्त लक्ष्मी पंत के साथ ढूंढकर, किसी फुटपाथ से खरीद कर मुझे दिया था। मैं पूर्वोत्तर के बारे में लगभग कुछ नहीं जानता था। कभी मेरे पिता डिब्रूगढ़ के एयरबेस पर तैनात रहे थे। वहाँ व्यापार करने गए एक रिश्तेदार की मौत ब्रह्मपुत्र में डूबकर हो गई थी। उनका रूपयों से भरा बैग हाथ से छूटकर नदी में गिर पड़ा था और उसे उठाने की कोशिश में स्टीमर का ट्यूब उनके हाथ से छूट गया था। मेरे ननिहाल के गाँव के कुछ लोग असम के किसी जिले में खेती करते थे। इन लोगों से और बचपन में पढ़ी सामाजिक जीवन या भूगोल की किताब में छपे चित्रों से मुझे मालूम था कि वहाँ आदमी को केला कहते हैं। चाय के बगान हैं जिनमें औरतें पत्तियां तोड़ती हैं। पहले वहाँ की औरतें जादू से बाहरी लोगों को भेड़ा बनाकर, अपने घरों में पाल लेती थी, चेरापूंजी नाम की कोई जगह हैं जहाँ दुनिया में सबसे अधिक बारिश होती है।\nइसके अलावा मुझे थोड़ा बहुत असम के छात्र आंदोलन के बारे में पता था। खास तौर पर यह कि अस्सी के दशक के आखिरी दिनों में बनारस में तेज-तर्रार समझे जाने वाले एक-दो छात्रनेता फटे गले से माइक पर चीखते थे, गौहाटी के अलाने छात्रावास के कमरा नंबर फलाने में रहने वाला प्रफुल्ल कुमार मंहतो जब असम का मुख्यमंत्री बन सकता है तो यहाँ का छात्र अपने खून से अपनी तकदीर क्यों नहीं लिख सकता। इन सभाओं से पहले भीड़ जुटाने के लिए कुछ लड़के, लड़कियां भूपेन हजारिका के एक गीत का हिंदी तर्जुमा गंगा तुम बहती हो क्यों गाया करते थे।\nहैवरसैक में कभी यह गीत गाने वाले दोस्त, पंकज श्रीवास्तव की दी हुई (जो उसे किसी प्रेस कांफ्रेस में मिली होगी) एक साल पुरानी सादी डायरी थी जिस पर मुझे संस्मरण लिखने थे। आधा किलो से थोड़ा ज्यादा अखबारी कतरनें थी, दो किताबें (वीजी वर्गीज की नार्थ ईस्ट रिसर्जेंट और संजय हजारिका की स्ट्रेंजर्स इन द मिस्ट) थीं जिन्हें तीन दिन की यात्रा में पढ़ा जाना था। किताबें एक दिन ही पहले कनाट प्लेस के एक चमाचम बुक मॉल से बिना कन्सेशन का आग्रह किए शाश्वत के क्रेडिट कार्ड पर खरीदी गई थीं। कुछ गरम कपड़े थे वहीं बगल में जनपथ के फुटपाथ से छांटे गए थे। वहीं से खरीद कर मैने शाश्वत को एक चटख लाल रंग की ओवरकोटनुमा जैकेट, ड्राई क्लीन कराने के बाद शानदार पैकेजिंग में भेंट कर दी थी। बड़ी जिद झेलने के बाद मैने जैकेट की कीमत नौ हजार कुछ रूपये बताई थी जबकि वह सिर्फ तीन सौ रूपये में ली गई थी। वही पहने, स्टेशन की बेंच पर बैठा वह बच्चों को दिया जाने वाला नेजल ड्राप ऑट्रिविन अपनी नाक में डाल रहा था। उसकी नाक सर्दी में अक्सर बंद हो जाया करती थी। बीच-बीच में वह जेब से निकाल कर गुड़ और मूंगफली की पट्टी खा रहा था। उसे पूरा विश्वास था कि पूर्वोत्तर जाकर हम लोग जो रपटें और फोटो यहाँ के अखबारों, पत्रिकाओं को भेजेंगे, उससे हम दोनों धूमकेतु की तरह चमक उठेगे और तब चिरकुट संपादकों के यहाँ फेरा लगाकर नौकरी मांगने की जलालत से हमेशा के लिए छुटकारा मिल जाएगा।\nशाश्वत की अटैची में यमुना पार की कोठरी की सहृदय मालकिन के दिए पराठे, तली मछली और अचार था, तीन फुलस्केप साइज की सादी कापियां थीं।\nअपनी-अपनी करनी से मैं पिछले एक साल से और वह पांच महीनों से बेरोजगार था। कई बार वह सुबह-सुबह नौकरी का चक्कर चलाने किसी अखबार मालिक या संपादक से मिलने हेतु जिस समय तैयार होकर दबे पाँव निकलने को होता, मैं रजाई फेंक कर सामने आ जाता। मैं साभिनय बताता था कि छोटी सी नौकरी के लिए डीटीसी की बस के पीछे लपकता हुआ वह कैसे किसी अनाथ कुत्ते की तरह लगता है। खोखली हंसी के साथ उसका एकांत में संजोया हौसला टूट जाता, नौकरी की तलाश स्थगित हो जाती और मैं वापस रजाई में दुबक जाता। मैं खुद भी अवसाद का शिकार था। उस साल मैने कई महीने एक पीली चादर फिर रजाई ओढ़कर अठारह-अठारह घंटे सोने का रिकार्ड बनाया था। इसी मनःस्थिति में हताशा से छूटने, खुद को फिर से समझने और अनिश्चय में एक धुंधली सी उम्मीद के साथ यह यात्रा शुरू हो रही थी।\nउत्तर-पूर्व जाकर मैं करुंगा क्या, इसका मुझे बिल्कुल अंदाज नहीं था। इसलिए मैने खुशवंत सिंह, राजेंद्र यादव, प्रभाष जोशी, मंगलेश डबराल, आनंद स्वरूप वर्मा, राजेंद्र घोड़पकर, अभय कुमार दुबे, यशवंत व्यास, रामशरण जोशी, रामबहादुर राय, अरविंद जैनादि के पास जाकर एक काल्पनिक सवाल पूछा था और उनके जवाब एक कागज पर लिख लिए थे। सवाल था-\n“जनाब। फर्ज कीजिए कि आप इन दिनों उत्तर-पूर्व जाते तो क्या देखते और क्या लिखते?”\nजैसा हवाई सवाल था, वैसे ही कागज के जहाजों जैसे लहराते जवाब भी मुझे मिले। इन्हीं जवाबों को गुनते-धुनते मैं अपना और शाश्वत का मनोबल ट्रेन में बैठने लायक बना पाया था। हंस के संपादक राजेंद्र यादव का कहना था कि इस यात्रा में कोई लड़की मेरे साथ होती तो ज्यादा अच्छा होता। इससे वहाँ के समाज को समझने में ज्यादा सहूलियत होती और मीडिया में हाईप भी बढिया मिलती। सबसे व्यावहारिक सुझाव, रियलिस्टक स्टाइल में खुशवंत सिंह ने दिया था। मिलने के लिए निर्धारित समय से बस आधे घंटे लेट उनके घर पहुंचा तो बताया गया कि मुलाकात संभव नहीं है। पड़ोस के एक पीसीओ से फोन किया तो व्हिस्की पी रहे बुड्ढे सरदार ने कहा,\n“पुत्तर तुम नार्थ-ईस्ट जाओ या कहीं और, मुझसे क्या मतलब।”\nअपने कागज पर मैने खुशवंत सिंह के नाम के आगे लिखा,\n“जरूर जाओ बेटा। बहुत कम लोग ऐसा साहस करते हैं। मैं तुम लोगों का यात्रा-वृत्तांत अंग्रेजी में पेंग्विन या वाइकिंग जैसे किसी प्रकाशन में छपवाने में मदद करूंगा।”\nयह शाश्वत को पढ़वाने के लिए था क्योंकि पैसा उसी का लग रहा था। खुशवंत सिंह के आशीर्वचन का पाठ करते हुए मुझे अपने छोटे भाई सुनील की याद आई। छुटपन में उसे साइकिल पर खींचते-खींचते जब मैं थक जाता था, इसे भांप कर वह कहता था कि बगल से गुजर रहे दो आदमी आपस में बातें कर रहे थे यह लड़का हवाई जहाज की तरह साइकिल चलाता है। मैं उसका चेहरा नहीं देख पाता था क्योंकि वह डंडे पर बैठा होता था।\nप्रतिलिपि से साभार\nPosted by Ashok Pande at 11:01 PM6comments:\nएक याद 'कनुप्रिया' से\nधर्मवीर भारती की 'कनुप्रिया' को कौन नहीं जानता! आज वहीं से एक टुकड़ा:\nक्या तुमने उस वेला मुझे बुलाया था कनु?\nलो, मैं सब छोड़-छाड़ कर आ गयी!\nइसी लिए तब\nमैं तुममें बूँद की तरह विलीन नहीं हुई थी,\nइसी लिए मैंने अस्वीकार कर दिया था\nतुम्हारे गोलोक का\nक्योंकि मुझे फिर आना था!\nतुमने मुझे पुकारा था न\nमैं आ गई हूँ कनु।\nऔर जन्मांतरों की अनन्त पगडण्डी के\nकठिनतम मोड़ पर खड़ी होकर\nतुम्हारी प्रतीक्षा कर रही हूँ।\nकि, इस बार इतिहास बनाते समय\nतुम अकेले ना छूट जाओ!\nसुनो मेरे प्यार!\nप्रगाढ़ केलिक्षणों में अपनी अंतरंग\nसखी को तुमने बाँहों में गूँथा\nपर उसे इतिहास में गूँथने से हिचक क्यों गए प्रभु?\nबिना मेरे कोई भी अर्थ कैसे निकल पाता\nतुम्हारे इतिहास का\nशब्द, शब्द, शब्द…\nराधा के बिना\nरक्त के प्यासे\nतुम्हें मेरी ज़रूरत थी न, लो मैं सब छोड़कर आ गई हूँ\nताकि कोई यह न कहे\nकि तुम्हारी अंतरंग केलिसखी\nकेवल तुम्हारे साँवरे तन के नशीले संगीत की\nलय बन तक रह गई……\nमैं आ गई हूँ प्रिय!\nमेरी वेणी में अग्निपुष्प गूँथने वाली\nअब इतिहास में अर्थ क्यों नहीं गूँथती?\nतुमने मुझे पुकारा था न!\nमैं पगडण्डी के कठिनतम मोड़ पर\nअडिग खड़ी हूँ, कनु मेरे!\nPosted by Ashok Pande at 12:12 AM 10 comments:\nकोमल कोठारी का परिचय और दम मस्त कलन्दर\n१९२९ में जोधपुर में जन्मे श्री कोमल कोठारी ने उदयपुर में शिक्षा पाई और १९५३ में अपने पुराने दोस्त विजयदान देथा (जो अब देश के अग्रणी कहानीकारों में गिने जाते हैं) के साथ मिलकर 'प्रेरणा' नामक पत्रिका निकालना शुरू किया. 'प्रेरणा' का मिशन था हर महीने एक नया लोकगीत खोजकर उसे लिपिबद्ध करना. उनके परिवार के राष्ट्रवादी विचारों और कोमल कोठारी के संगीतप्रेम का मिलाजुला परिणाम यह निकला कि उनकी दिलचस्पी १८०० से १९४२ के बीच रचे गए राजस्थानी देशभक्तिमूलक लोकगीतों में बढ़ी. यहीं से उनके जीवन का एक नया अध्याय शुरू हुआ. उन्होंने राजस्थान की मिट्टी में बिखरी अमूल्य संगीत सम्पदा से जितना साक्षात्कार किया उतना वे उसके पाश में बंधते गए.\nकई तरह के काम कर चुकने के बाद कोठारी जी १९५८ में अन्ततः राजस्थान संगीत नाटक अकादेमी में कार्य करने लगे और अगले चालीस सालों तक उन्होंने एक जुनून की तरह राजस्थान के लोकसंगीत को रेकॉर्ड करने और संरक्षित करने का बीड़ा उठा लिया.\n१९५९-६० के दौरान वे कई दफ़ा जैसलमेर गए और लांगा और मंगणियार गायकों से मिले. काफ़ी समझाने बुझाने के बाद वे १९६२ में पहली बार इन लोगों के संगीत को रेकॉर्ड कर पाने में कामयाब हुए.\nउन्हीं की मेहनत का नतीज़ा था कि १९६३ में पहली बार मंगणियार कलाकारों का कोई दल दिल्ली जाकर स्टेज पर अपनी\nपरफ़ॉर्मेन्स दे सका.\nकोठारी इस से कहीं आगे ले जाना चाहते थे जीवन से लबालब भरे इस संगीत को. १९६७ में इन कलाकारों के साथ उनकी स्वीडन की यात्रा के बाद चीज़ें इस तेज़ी से बदलीं कि आज राजस्थान के लगातार विकसित होते पर्यटन की इस संगीत के बिना कल्पना भी नहीं की जा सकती\n१९६४ में श्री कोठारी ने 'रूपायन' नामक संस्था की स्थापना की. संगीत को रेकॉर्ड कर के संरक्षित करने का विचार उन्हें पेरिस में बस चुके एक भारतीय संगीतविद देबेन भट्टाचार्य से मिला. भट्टाचार्य साहब की पत्नी स्वीडन की थीं और उनके प्रयासों से ही लांगा-मंगणियार संगीत को पहली बार अन्तर्राष्ट्रीय मंच प्राप्त हुआ.\nहमारे समय में लोकसंगीत की महत्ता, आवश्यकता और प्रासंगिकता को रेखांकित करना उनके जीवन का ध्येय था और वे इस में सफल भी हुए.\nभारत सरकार ने उनके योगदान को पहचाना और उन्हें पद्मश्री तथा पद्मभूषण से सम्मानित किया.\nअप्रैल २००४ में कैंसर से उनकी मृत्यु हो गई.\nपिछली चार पोस्ट से चल रही राजस्थानी लोकसंगीत की इस सीरीज़ को मैं उन्हें विनम्र श्रद्धांजलि देकर फ़िलहाल समाप्त करता हुआ फ़्रांस की एक संस्था द्वारा रेकॉर्ड करवाया गया अतिविख्यात 'दमादम मस्त कलन्दर' सुनवा रहा हूं - एक बिल्कुल नया कलेवर देखिये भाषा और अदायगी का:\nवर्ष २००० में इंग्लैंड की ए. आर. सी. म्यूज़िक प्रोडक्शन्स कम्पनी ने दुनिया भर के बंजारों के संगीत पर तीन सीडी का एक संग्रहणीय अल्बम निकाला था. इस अल्बम में जयपुर में रहने वाले हमीद ख़ान के लोकसंगीत-केन्द्रित बैन्ड 'मुसाफ़िर' की एक प्रस्तुति 'निंदरेली' का भी आनन्द लीजिये:\nPosted by Ashok Pande at 7:11 PM3comments:\nLabels: कोमल कोठारी, मस्त कलन्दर, राजस्थानी लोकसंगीत\nगोरबन्द और निम्बुड़ा के दूसरे संस्करण\nनिम्बुड़ा और गोरबन्द आप दो पोस्ट पहले सुन चुके हैं.\nइन्हीं कम्पोज़ीशन्स को सुनिये लांगा-मंगणियारों के एक और समूह से. इनका गाया गोरबन्द मुझे ज़्यादा जीवन्त और आकर्षक लगा. ये कम्पोज़ीशन्स 'निम्बुड़ा निम्बुड़ा' नामक एक अल्बम का हिस्सा हैं जो मुझे दिल्ली के पालिका बाज़ार में मिला था. चूंकि सीडी पाइरेटेड है सो गायकों, संगीतकारों के बारे में कोई जानकारी मेरे पास नहीं है.\nयदि आप में से कोई इन रचनाओं के बारे में जानते हों तो बताने का कष्ट करें. अहसान होगा\n(फ़ोटो: साभार श्री अशोक विश्वनाथन)\nPosted by Ashok Pande at 7:00 AM 10 comments:\nLabels: मंगणियार, राजस्थानी लोकसंगीत, लांगा\nभर लाए, कलाली दारू दाखा रो !\nआशा है आप लोगों ने कल राजस्थानी लोकसंगीत का आनन्द लिया होगा. इधर मेरे हाथ बंजारों के विश्वव्यापी संगीत का छोटामोटा ख़ज़ाना हाथ लगा है सो लांगा मंगणियारों के इस शानदार संगीत पर एकाध और पोस्ट का स्कोप तो बनता ही है. लेकिन वह सम्भवतः कल.\nफ़िलहाल आज राजस्थान से ही सुनिये पद्मश्री अल्लाह जिलाई बाई की आवाज़ में कुछ रचनाएं. क़रीब एक साल पहले यानी बीस अगस्त २००९ को भाई संजय पटेल ने इसी दिव्य स्वर में एक मांड सुनवाई थी. अल्लाह जिलाई बाई की आवाज़ के जादू को यूं बयान किया था संजय भाई ने:\n... मुलाहिज़ा फ़रमाएँ बीकानेर राज-दरबार की बेजोड़ गायिका अल्ला-जिलाई बाई की गाई ये माँड. कैसे अनूठे सुर की मालकिन थीं ये लोक-संगीत गायिका. खनकती आवाज़ से झरते राजस्थानी अदब और रंगत के दमकते तेवर. ये आवाज़ आपको कहीं सिध्देश्वरी देवी, कहीं बेगम अख़्तर तो कहीं रेशमा की आवाज़ के टिम्बर की सैर करवाती है. आँख बंद कर सुनें, शब्द पर जाने की क्या ज़रूरत है....उस अहसास में जियें जो राजस्थान के मरूथल की रेत में दस्तेयाब है....तारीख़ और घड़ी को रोकने की ताक़त है इस आवाज़ में...\n१ फ़रवरी १९०२ को जन्मी हज्जन अल्लाह जिलाई बाई (मृत्यु ३ नवम्बर १९९२) बीकानेर के एक गायक परिवार में जन्मीं. उनकी चाचियां अपने समय की लब्धप्रतिष्ठ गायिकाएं थीं. दस साल की आयु से उन्होंने उस्ताद हुसैन बख़्श ख़ां साहब से तालीम हासिल करना शुरू किया और बीकानेर के महाराजा गंगा के दरबार में गायन भी. आगामी वर्षों में उनकी प्रतिभा को संवारने में अच्छन महाराज का बड़ा हाथ रहा.\nमांड, ठुमरी, ख़याल और दादरा गाने में महारत रखने वाली अल्लाह जिलाई बाई को सरकारों ने तमाम पुरुस्कारों से नवाज़ा.\nआज उनकी आवाज़ में सुनिये तीन दुर्लभ रचनाएं. इनमें उनकी अतिविख्यात 'भर लाए कलाली दारू दाखा रो' शामिल है और बमय डाउनलोड लिंक के संजय भाई द्वारा सुनवाई गई उनकी ट्रेडमार्का 'केसरिया बालम' भी. और दर्द से पगी 'मूमल' भी.\nPosted by Ashok Pande at 1:58 PM 15 comments:\nLabels: अल्लाह जिलाई बाई, राजस्थानी लोकसंगीत\nआलिजा म्हारो गोरबन्द नखराळो\nकरीब एक साल पहले ग्यारह अगस्त को मैंने राजस्थान के लोकसंगीत पर छोटी सी एक पोस्ट लगाई थी और उसमें जैसलमेर के लांगा-मंगणियारों के दो लोकगीत सुनवाए थे. आज बातों बातों में दोस्तों के साथ उनका ज़िक्र चला तो मुझे उस पोस्ट की याद आई. खोज कर देखा तो पता चला कि वे तो अब चल ही नहीं रही हैं क्योंकि लाइफ़लॉगर नामक प्लेयर ने कब का काम करना बन्द कर दिया है.\nफ़िलहाल काफ़ी समय से डिवशेयर का प्लेयर ठीक काम कर रहा है.\nउक्त दो के अलावा आपके वास्ते इस महान संगीत से तीन और रचनाएं प्रस्तुत कर रहा हूं. आप की सहूलियत के लिए पांचों के डाउनलोड लिंक भी लगा रहा हूं. मैं तो दोपहर से रिवाइन्ड कर कर के सुन रहा हूं. डाउनलोड करें और फ़ुरसत में सुनें सभी को.\nलवा रे जिवड़ा\n(कल सुनिये कुछ और शानदार आवाज़ों में राजस्थानी लोकसंगीत की कुछ दुर्लभ रचनाएं)\nPosted by Ashok Pande at 9:53 PM 8 comments:\nब्रूगेल के दो बन्दर : विस्वावा शिम्बोर्स्का\nपीटर ब्रूगेल (१५२५ – ९ सितम्बर १५६९) सोलहवीं सदी के विख्यात डच चित्रकार थे. उनकी एक पेन्टिंग 'ज़ंजीरों में बंधे दो बन्दर' विस्वावा शिम्बोर्स्का की इस कविता की विषयवस्तु है:\nब्रूगेल के दो बन्दर\nअपनी आख़िरी परीक्षा के बारे में\nअपने सपनों में मुझे यह दिखाई देता है -\nखिड़की की सिल पर बैठे,\nज़ंजीर से फ़र्श पर बंधे दो बन्दर,\nफड़फड़ाता है उनके पीछे आसमान\nस्नान कर रहा है समुन्दर.\n'मानवजाति का इतिहास' का परचा है\nमैं रुक-रुक कर हकलाने लगती हूं.\nएक बन्दर घूरता है\nऔर खिल्ली उड़ाने वाली अवहेलना के साथ सुनता है,\nदूसरा वाला खोया लगता है किसी सपने में -\nलेकिन जब यह साफ़ हो जाता है\nकि मुझे पता नहीं मुझे कहना क्या है\nवह हौले से खड़का कर अपनी ज़ंजीर\nउकसाता है मुझे.\n(नोबेल विजेता विस्वावा शिम्बोर्स्का की कविताएं आप समय समय पर यहां पढ़ते रहे हैं. कुछ ख़ास लिंक ये रहे:\nनायक की पैदाइश के घर में\nग्यारह सितंबर का एक फोटोग्राफ़\nमसखरों को अन्तरिक्ष में मत ले जाओ)\nआतंकवादी देखता है\nPosted by Ashok Pande at 8:09 PM6comments:\nLabels: पीटर ब्रूगेल, विस्वावा शिम्बोर्स्का\n"मैं दुनिया की तमाम नदियों पर बने पुलों पर रहता हूं." - लोर्का\n19 अगस्‍त, 73वां शहादत-दिवस, फ़ेदरीको गार्सिया लोर्का (1898-1936)\nटूटे हुए पुलों के इस दौर में हम लोर्का को फिर याद कर रहे हैं. लेकिन, यह याद एकरस और अकेली नहीं है. लोर्का के साथ कुछ भी केवल अकेले नहीं हो सकता. इस याद में गिटारों का रुदन, चंद्रमाओं के सेब, तारों के परदे, अरबी लड़कियां, खुले अहाते और हरे रंग के छींटे भी शामिल हैं. और इसमें शामिल हैं गोंगोरा की क्‍लासिकी कविता की लीकें, सत्‍ताइस की पीढ़ी के भावनात्‍मक ज्‍वार, मानुएल दे फ़ाया का उदात्‍त संगीत, साल्‍वादोर डाली की अतियथार्थवादी कल्‍पनाएं, मंच और कठपुतलियां, यात्राएं और ठहराव, दोस्‍ती-यारी, प्‍यार, स्‍वप्‍न, धुंआ, मौत और गूंज.\nमालूम होता है कि अल्‍हाम्‍ब्रा की ख़ामोश बुर्जियां किसी जहाज़ के मस्‍तूलों की तरह एक लंबे सफ़र पर निकल जाने को तैयार हैं. इस सफ़र में अंदालूसिया के मैदान जितने शरीक़ हैं, उतने ही मालागा के समुद्र तट और जिप्सियों के भर्राए गलों वाले गीत भी. क्‍योंकि, आखिर फ़ेदरीको लोर्का को कभी भी अपने समय के साथ ही अपनी परंपरा, अपने परिवेश और अपने लोकमानस से अलगाकर नहीं देखा जा सकता.\nजून, 1898 में स्‍पेन के ग्रानादा इलाक़े में जन्‍मे फ़ेदरीको ग‍ार्सिया लोर्का ने इस्‍पहानी परंपरा, लोक-संस्‍कृति, संगीत और अपने समय की मानव नियति को गहरे से आत्‍मसात किया था. उन्‍होंने गिटार-पियानो बजाते, कॉफ़ी हाउसों में बहस करते, बंजारों-बुद्धिजीवियों-किसानों के बीच रहते हुए अपने सृजन को नए आयाम दिए. 22 वर्ष की उम्र में प्रकाशित उनके पहले नाटक और 23 की उम्र में प्रकाशित पहले कविता संग्रह ने ही उन्‍हें अपने लोगों के बीच ज़रूरी, महत्‍वपूर्ण और प्रिय बना दिया था. सघन ऐंद्रिक बोध, लय, लोक-संवेदना, मिथक चेतना, गीतिमयता और स्‍थानिकता के रंगों-ध्‍वनियों के साथ उनकी आवाज़ अपने लोगों के सुखों-दु:खों का प्रामाणिक दस्‍तावेज़ बनती गई. 31 वर्ष की उम्र में लोर्का न्‍यूयॉर्क गए और वहां के यांत्रिक यथार्थ और अश्‍वेतों की चिंतनीय दशा ने उनके निर्मल हृदय को झकझोर दिया. 'न्‍यूयॉर्क में कवि' संग्रह उनकी मृत्‍यु के चार वर्ष बाद प्रकाशित हुआ, जिसमें उनकी गहरी पक्षधरता और ऊर्जा उजागर हुई.\nइस दौरान प्रकाशित उनके कविता संग्रहों और नाटकत्रयी 'ब्‍लड वेडिंग', 'येरमा' और 'हाउस ऑफ़ अल्‍बामा' (हिंदी में रघुवीर सहाय के अनुवाद में 'बिरजीस कदर का क़ुनबा' शीर्षक से प्रकाशित) ने उन्‍हें इस्‍पहानीभाषी इलाक़ों का लोकप्रियतम साहित्यिक सितारा बना दिया, जो यूरोप से लेकर लातिन अमरीका तक पसरे थे. अपने घुमंतू थिएटर दल 'ला बाराका' के तहत वे गांव-गांव जाकर नाटकों का मंचन करते. जनता के बीच कविता पाठ उन्‍हें सुहाता था. अपने बुलफ़ाइटर दोस्‍त इग्‍नेशियो सांचेज़ मैख़ीआस की मृत्‍यु पर उनके द्वारा लिखा गया विलाप आधुनिक विश्‍व कविता के श्रेष्‍ठ शोकगीतों (एलिजी) में गिना जाता है. इसी तरह वॉल्‍ट विटमैन और साल्‍वादोर डाली के लिए लिखे गए 'ओड' भी श्रेष्‍ठ संबोधन गीत हैं. 'जिप्‍सी बैलेड्स' की इस्‍पहानी लोकमानस में अपार लोकप्रियता तो असंदिग्‍ध है ही, जिसने 'जिप्‍सी लोर्का' का मिथक स्‍थापित कर दिया था.\nलेकिन अपनी रचनात्‍मकता के चरम पर ही स्‍पेन में गृहयुद्ध छिड़ने का अकारण ख़ामियाज़ा लोर्का को भुगतना पड़ा. अगस्‍त, 1936 में ग्रानादा में प्रवेश करने पर फ़ासिस्‍ट फ़ालांज दल के जनरल फ्रांको के सैनिकों द्वारा लोर्का का अपहरण करते हुए उनकी गोली मारकर हत्‍या कर दी गई. लोर्का का क़सूर था रेडिकल जनतांत्रिक मूल्‍यों में आस्‍था और अंधे राष्‍ट्रवाद से नफ़रत. उनकी किताबें ग्रानादा के चौराहों पर सार्वजनिक रूप से जलाई गईं. आज भी यह पता नहीं चल सका है कि लोर्का की मृत देह कहां दफ़नाई गई है. उनकी नृशंस हत्‍या की विश्‍वभर में कड़ी निंदा की गई और इस घटना ने पाब्‍लो नेरूदा और अर्नेस्‍ट हेमिंग्‍वे जैसे लेखकों पर गहरा प्रभाव डाला. मात्र 38 वर्ष की उम्र में क़त्‍ल कर दिए लोर्का की गिनती उनके जीवनकाल में ही दुनिया के महानतम कवि-नाटककारों में होने लगी थी. आज भी उन्‍हें पढ़ना, उनके चहल-पहलभरे जीवन और दारुण अंत को याद करना अपने आपमें एक गहरा सार्थक मानवीय और सृजनात्‍मक अनुभव है.\nवो याद- जो उदास भले करे, पर कभी भी अकेला नहीं होने पाती\nचिनार के दरख्‍़त चुप हैं फ़ेदरीको...\n(लोर्का के लिए)\nतुम्‍हारी कविताओं की सरहद जहां तक पहुंचती है फ़ेदरीको\nउतने ही बड़े साबित हुए हैं तुम्‍हारे पैर\nठहरे हुए और शोक में डूबे जूतों में दुबकी मौत\nऔर काले गोश्‍त के कंधे को नंगे पैर लांघते\nदेहातियों के सूखे-दरारोंवाले चेहरों पर\nलाल शराब की नशीली आंच की मानिंद फैल गए तुम\nऔर तब्‍दील हो गए धरती की कड़वी और\nहड्डियों तक छेद देने वाली आवाज़ में\nतुम्‍हारा नाम एक परचम है फ़ेदरीको\nगर्म-जवान ख़ून के धब्‍बों वाली\nदेहलीज़ पे लहराता एक परचम\nजिस पे लिक्‍खा है- 'ला बाराका!'\nतुम्‍हारे गीत औचक\nगीली पत्तियों की तुर्श हवा में\nपानी की हर बूंद में\nगितार के लोअर ऑक्‍तेव सरीखी\nतुम्‍हारी आवाज़ को आंकने की\nकोशिश करते हैं हम\nदेज़ी के फूलों, मधुमक्खियों, धूसर मोतियों\nऔर खिड़कियों से तारों का परदा हटाकर\nताकते हैं सीसे के आकाश में\nअस्थिपंजरों के जबड़ों से सोने के दांत खींचकर\nनिकालने वाले हत्‍यारों को तुम\nज़ब्‍त नहीं हुए थे फ़ेदरीको\nसमुद्र की सलवटों पर सेब की तरह उछलते\nछठे चांद की परछाई में कान लगाकर\nअब भी सुनते हैं हम\nठहाकों की शराब में डूबे\nतुम्‍हारे जंगली बैलेड\nतुम्‍हारा नाम लेकर पुकारने वाले\nचिनार के दरख्‍़त उसी रोज़ से ख़ामोश हैं\nजब विज्‍़नार में देहात की दीवार के क़रीब\nउधड़ी रोशनियों की उड़ती चीलों के नीचे\nतुम गिर पड़े थे एक कटे पेड़ की तरह\nकिसी अंदालूसी गीत की जिंदादिल गूंज\nमेंदोलिन की उदास ख़ामोशी में गुम गई थी\nइस्‍पहानी धरती की छाती चीरते\nइस्‍पात के हलों ने ठिठकते हुए देखी थीं-\nउखड़ी जड़ें नहीं, बल्कि मृत देहें\nकड़वे शहद में लथपथ\nऔर मैं, तुम्‍हारी आवाज़ का हरकारा\nलिहाफ़ में छुपी तुम्‍हारी चिट्ठियों को\nअपनी ज़बान के उजाले में लेकर आता रहा महीनों\nसर्दियों की लंबी रातों में\nऔर अक्‍सर मैंने चाहा है ख़ासी शिद्दत के साथ\nएक चिट्ठी लिखना तुम्‍हारे नाम\nलालच और ज़ुल्‍म की खिलाफ़त में गवाही जैसी\nकविताओं और कठपु‍तलियों के हक़ में\n31, आसेरा देल कासिनो, ग्रानादा की इबारत बांचते\nमैं भटकता रहता अंधेरे में\nसिएरा नेवादा के पहाड़ चुपचाप खड़े रहते\nतुम्‍हारा कोई तयशुदा पता नहीं मिलता\nऔर नीबू के फूलों की भाप में\nख़ामोश तैरते रहते वेलेनसियन खेत\nगुलाबों की राख उड़ती रहती\nतुम दुनिया की तमाम नदियों के पुलों को\nअपने बड़े-बड़े नंगे पांवों से लांघते\nसमुद्री घास की नशीली गंध में\nगुम हो जाते हो फ़ेदरीको\nऔर अपनी बेचैन रूह के उसी बेमाप कुंए से\nहमें आवाज़ देते रहते हो हरदम\nजिससे संत थेरेसा ने अपना भीतरी किला गढ़ा था\nजबकि हमारी बहरी और हत्‍यारी सदी\nचाक़ू की चमकीली धार पर महज़\nलड़खड़ाते खड़ीभर रह सकी है\n(पेन्टिंग: युवा अमरीकी चित्रकार एमिली टारलेटन द्वारा फ़ेदेरिको गार्सिया लोर्का की कविता पर आधारित पोर्ट्रेट)\nPosted by सुशोभित सक्तावत at 7:00 AM 8 comments:\nLabels: फ़ेदरीको गार्सिया लोर्का\nआदमी को रहना होता है अपने जीवन के भीतर\nयेहूदा आमीखाई की यह कविता मेरी इज़राइली दोस्त दानीएला गीतातूश ने येरूशलम से आज ही भेजी है हिब्रू से अंग्रेज़ी में अनूदित कर के. और इत्तेफ़ाक यह है कि आज ही मैंने आमीखाई की प्रेम कविताओं पर यहां एक पोस्ट लगाई है. दानीएला से मेरी मुलाकात पिछले साल फ़ोर्ट कोचीन की पुरानी येहूदी बसासत मट्टनचेरी में हुई थी. येहूदा आमीखाई का जीवन और उसकी कविता ही हमारी बातचीत और उसके बाद की दोस्ती का आधार बने थे. दानीएला के मुताबिक यह कविता आमीखाई के जीवनकाल में प्रकाशित नहीं हुई थी.\nएक आदमी अपने जीवन में\nपहला मन्दिर तोड़ा जाता है\nऔर दूसरा मन्दिर तोड़ा जाता है\nलेकिन आदमी को रहना होता है\nअपने जीवन के भीतर.\nयह ठीकठीक वैसा नहीं है\nजैसा मुल्कों के साथ हुआ\nजो यहां से चले गए उस जगह\nजैसा हुआ पिता परमेश्वर के साथ\nजो आराम से चढ़ गए\nऔर भी महान ऊंचाइयों तलक.\nपुनर्जीवित करता है\nअपने मृतकों को अपने पहले स्वप्न में\nऔर दफ़नाता है उन्हें दूसरे एक आदमी अपने जीवन में\nऔर दफ़नाता है उन्हें दूसरे में.\n(फ़ोटो: इज़राइल के एक ध्वस्त सिनागॉग के पत्थर)\nPosted by Ashok Pande at 9:00 PM2comments:\nगोल उम्मीदों का चांद लुढ़क रहा है बादलों के बीच\nयेहूदा आमीखाई का नाम कबाड़ख़ाने के पाठकों के लिए अपरिचित नहीं है. उनकी कई कविताएं यहां पहले भी प्रस्तुत की जा चुकी हैं. युद्ध और विस्थापन और इन से जुड़ी त्रासदियां येहूदा की कविता का सबसे महत्वपूर्ण हिस्सा हैं. पाठक 'बम का व्यास' शीर्षक कविता को अभी शायद न भूले हों और 'मेरे समय की अस्थाई कविता' को भी.\nआमीखाई की प्रेम कविताएं अपनी ताज़गी और एक ठोस इरोटिसिज़्म की वजह से चमत्कृत करने से ज़्यादा हैरान करती हैं. प्रेम के बारे में बात करते हुए वे एक कविता में पहले भी साफ़ कर चुके हैं कि:\nआज इसी मूड की कुछ कविताएं पढ़िये मेरे प्रियतम कवियों में शुमार येहूदा आमीखाई की :\nएक स्त्री के लिए कविताएं\nतुम्हारा शरीर है सफ़ेद रेत\nजिसके ऊपर बच्चे कभी नहीं खेले हैं\nतुम्हारी आंखें दुःखभरी और सुन्दर हैं\nजैसे स्कूली किताबों में फूलों के चित्र होते हैं\nतुम्हारे बाल झूलते हैं\nकेन की वेदी के धुंए की तरह\nमुझे अपने भाई की हत्या करनी है\nमेरे भाई ने करनी है मेरी हत्या\nहम दोनों के साथ घटी बाइबिल की सारी गाथाएं\nजब हम साथ थे\nईश्वर की शान्त ढलान पर\nहम कुछ देर कर सके आराम\nगर्भ ही हवा चली हमारे लिए हर जगह\nहमारे पास समय था\nघुमक्कड़ों के घुमक्कड़पन जैसा दुखी है मेरा मन\nमेरी आशाएं विधवा हैं\nमेरे अवसरों का कभी विवाह नहीं होगा\nहमारा प्यार एक अनाथालय में\nपहने हुए है अनाथ बच्चों की पोशाकें\nदीवार से टकरा कर रबर की गेंद\nवापस आती है हाथों में\nसूरज वापस नहीं आता\nहम दोनों एक छलावा हैं\nसारी रात तुम्हारे ख़ाली जूते\nतुम्हारे बिस्तर के बग़ल में चीख़ते रहे\nतुम्हारा दायां हाथ तुम्हारे ख़्वाब से नीचे झूलता रहा\nतुम्हारे बाल हवा की फटी हुई किताब में से\nरात को पढ़ रहे थे\nहिलते हुए परदे\nविदेशी महाशक्तियों के राजदूत\nअगर तुम अपना कोट उतारोगी\nतो मुझे दूना करना होगा अपना प्यार\nअग्र तुम गोल, सफ़ेद हैट पहनोगी\nमुझे उन्नत करना होगा अपना रक्त\nजहां तुम प्यार करती हो\nउस कमरे से सारा फ़र्नीचर हटाना होगा\nसारे पेड, सारे पहाड़, सारे महासागर ...\nबहुत संकरी है दुनिया\nज़ंजीर से बंधा चांद\nनिश्शब्द रहता है बाहर\nजैतून की शाखाओं में उलझा चांद\nख़ुद को मुक्त नहीं कर पाता\nगोल उम्मीदों का चांद\nलुढ़क रहा है बादलों के बीच\nजब तुम मुस्कराती हो\nगंभीर विचार थक जाते हैं\nरात भर तुम्हारी बग़ल में मूक खड़े रहते हैं पहाड़\nरेत जाति है सुबह तुम्हारे साथ-साथ समुद्र-तट तक\nजब तुम भली होती हो मेरे साथ\nदुनिया के सारे भारी उद्योग ठप्प पड़ जाते हैं.\nघाटियां हैं पहाड़ों के पास\nऔर मेरे पास विचार\nवे फैलते जाते हैं वहां तक\nजहां कोहरा है और कोई रास्ता नहीं\nबन्दरगाह पर पीछे मस्तूल खड़े थे\nमेरे पीछे ईश्वर की शुरुआत होती है\nरस्सियों और सीढ़ियों के साथ\nटोकरों और क्रेनों के साथ\nचिरंतनता और अनंत के साथ\nवसंत ने ढूंढा हमें\nचारों ओर के पत्थर पहाड़ के बाटों जैसे हैं\nजिनसे तौला जाता है हमारा प्रेम\nतीखी घास सुबकी\nउस अन्धेरे स्थान में जहां हम छिपा करते हैं\nवसंत ने ढूंढा हमें.\n(येहूदा की प्रेम कविताओं पर कबाड़ख़ाने में यह पोस्ट भी देखिए: प्रेम की स्मृतियां)\nPosted by Ashok Pande at 1:44 PM6comments:\nजब आपने कुछ खो दिया हो तो बेहतर है थक के चूर हो जाया जाए\nआसा अर्ल कार्टर उर्फ़ फ़ॉर्रेस्ट कार्टर (सितम्बर ४, १९२५ - जून ७, १९७९) को उनकी पुस्तक 'एजूकेशन ऑफ़ द लिटल ट्री' के लिए जाना जाता है. यह किताब अमरीकी मूल के चेरोकी आदिवासी जीवन का एक प्रेरक संस्मरण है. १९९१ में यानी उनकी मृत्यु के बारह साल बाद यह किताब उस वर्ष अमरीका की फ़िक्शन और नॉन फ़िक्शन दोनों श्रेणियों में बेस्टसैलर लिस्ट में सबसे ऊपर रही और उसी साल इसे अमेरिकन बेस्टसैलर बुक ऑफ़ द ईयर का सम्मान भी हासिल हुआ. १९९७ में इसी शीर्षक से एक फ़िल्म भी बनाई गई थी.\nयह किताब मुझ तक मेरे प्रिय पर्वतारोहॊ दोस्त कृष्णन कुट्टी के मार्फ़त पढ़ने को मिली थी. कृष्णन कुट्टी रानीखेत में रहते हैं और दुनिया की सबसे उत्कृष्ट पर्वतारोहण संस्थाओं में से एक NOLS यानी नेशनल आउटबाउन्ड लीडरशिप स्कूल, अमेरिका के भारतीय मुख्यालय का काम देखते हैं. पेरू और अर्जेन्टीना के घने जंगलों से अपने कैरियर की पहली ट्रेनिंग ले चुके कुट्टी हिमालय के चप्पे-चप्पे से वाकिफ़ हैं और पचास पार हो चुकने के बावजूद हर साल एक नया ट्रैक खोजने के अभियान में निकला करते हैं.\nकुछ साल पहले जब मैं दारमा घाटी से सिन-ला दर्रे की तकरीबन बीस हज़ार फ़ीट की ऊंचाई पार कर व्यांस और चौंदास घाटी जाने वाले कोई दो-माह लम्बे जानलेवा ट्रैक पर निकल रहा था तब रानीखेत में कुट्टी ने यह किताब मुझे थमाई थी और बताया था कि वे अपने पर्वतारोहण के अभियानों में इस किताब को हमेशा साथ रखते हैं और ट्रैक के दौरान रातों को दोस्तों के बीच इस का सस्वर पाठ किया जाता है.\nकिताब मैंने तब भी पढ़ी थी और तब से दो-चार बार और पढ़ चुका हूं. मुझे इस किताब ने भीतर तक उद्वेलित और आनन्दित किया है सो इधर इस के अनुवाद का वालंटरी काम उठा लिया है.\nआज उसका पहला अध्याय पढ़िये:\nदादी कहा करती थीं कि जब भी तुम्हें कोई अच्छी चीज़ प्राप्त हो, तुम्हें पहला काम यह करना चाहिये कि जो भी मिले उस के साथ उसे साझा करो. यही तरीका है कि अच्छी चीज़ें वहां भी पहुंचेंगी जहां वे वरना नहीं पहुंच पातीं. जो कि सही बात है.\nपापा के जाने के बाद मां एक साल बची रही. इस वजह से मैं अपने दादा-दादी के साथ रहने आया जब मैं पांच साल का था.\nदादी बताती हैं कि इस बारे में अन्तिम संस्कार के बाद रिश्तेदारों ने काफ़ी बवाल मचाया था.\nपहाड़ के हमारे झोपड़े के पिछवाड़े के अहाते में वे सारे झुंड बना कर आपस में इस बात पर झगड़ रहे थे कि मुझे किस के साथ जाना चाहिए, साथ ही वे रंग किये हुए पलंग और मेज़-कुर्सियों का आपस में बंटवारा भी करते जा रहे थे.\nदादाजी ने कुछ नहीं कहा था. भीड़ की सीमा से लगे वे बरामदे के एक छोर पर खड़े थे और दादी उनके पीछे. दादाजी आधे चेरोकी थे जबकि दादी विशुद्ध चेरोकी.\nवे सारे लोगों से अलग खड़े नज़र आते थे; छः फ़ुट चार इंच लम्बे अपना बड़ा काला हैट और चमकीला काला सूट पहने जिसे केवल चर्च जाते समय या अन्तिम संस्कार में भाग लेने के लिए पहना जाता था. दादी की आंखें ज़मीन से लगी हुई थीं लेकिन भीड़ के ऊपर से दादा जी ने मुझे देखा और किसी तरह रास्ता बनाता मैं बरामदे के उस छोर तक पहूंच कर उनकी टांग से लग गया ताकि अगर वे मुझे दूर ले जाना भी चाहें तो मैं उनसे चिपका रह सकूं.\nदादी बताती हैं कि मैं ज़रा सा भी नहीं चिल्लाया, न रोया, बस दादाजी की टांग थामे रहा; और रिश्तेदारों के मुझे खींचते जाने और मेरे दादाजी से चिपके रहने के काफ़ी देर बाद दादाजी ने अपना बड़ा हाथ मेरे सिर पर रखा.\n"छोड़ो उसे," उन्होंने कहा था. और उन्होंने मुझे छोड़ दिया. दादाजी भीड़ में बहुत विरले बोला करते थे, लेकिन जब वे बोलते थे, दादी बताती थी, लोग सुना करते थे.\nसर्दियों की अंधेरी दोपहर हम लोग पहाड़ से उतर कर नीचे शहर की तरफ़ जाने वाली सड़क पर पहुंचे. दादाजी सड़क के किनारे आगे आगे चल रहे थे, एक कट्टे में रखे मेरे कपड़े उनके कन्धे पर थे. मैंने उसी समय यह जान लिया था कि अगर आप दादाजी के पीछे चल रहे हों तो आपको तकरीबन भागना पड़ता है; मेरे पीछे दादी थी जिसे साथ बने रहने के लिए कभी कभार अपनी स्कर्ट थोड़ा सा उठा लेना पड़ती थी.\nशहर पहुंचने के बाद भी हम उसी तरह चलते रहे. दादाजी आगे आगे थे जब तक कि हम बस अड्डे के पिछवाड़े नहीं पहुंच गए. हम वहां बहुत देर तक खड़े रहे; दादी आने जाने वाली बसों के सामने लिखे शब्दों को पढ़ रही थी. दादाजी कहते थे कि दादी किसी भी और पढ़े लिखे की तरह पढ़ सकती थी. गोधूलि उतरने को ही थी दादी ने हमारी बस ढूंढ ली जब वह ऐन हमारे सामने रुकी.\nजब तक सारे लोग बस में चढ़ नहीं गए हम रुके रहे और यह अच्छा ही हुआ क्योंकि बस में हमारे पैर रखते ही तमाशा चालू हो गया. दादाजी आगे थे, मैं बीच में था जबकि दादी निचली सीढ़ी पर. दादाजी ने अपनी पतलून से पैसा देने के लिए बटुआ निकाला.\n"तुम लोगों के टिकट कहां हैं?" बस-ड्राइवर के चिल्ला कर पूछा, और बस में बैठे हर किसी का ध्यान हम पर लग गया. इस से दादाजी को ज़रा भी परेशानी नहीं हुई. उन्होंने ड्राइवर से कहा कि वे पैसा दे तो रहे हैं, दादी ने उनसे फुसफुसाते हुए कहा कि ड्राइवर को बता तो दें कि हमें जाना कहां है. दादाजी ने उसे बता दिया.\nड्राइवर ने बताया कि कितना पैसा लगेगा; दादाजी ने सावधानी से बटुए से पैसा निकाल कर गिनना शुरू किया - क्योंकि गिनने के हिसाब से रोशनी तनिक कम थी - बस ड्राइवर ने भीड़ की तरफ़ मुड़कर अपना दायां हाथ उठा कर कहा "देखो!" और हंसा, तो सारे लोग भी हंसे. मुझे अच्छा लगा यह जानकर कि वे दोस्ताना लोग थे और इस बात से ज़रा भी नाराज़ नहीं हुए कि हमारे पास टिकट नहीं थे.\nफिर हम बस के पीछे वाले हिस्से में पहुंचे, मैंने एक बीमार स्त्री को देखा. उसकी आखों के गिर्द असामान्य कालापन था जबकि उसका मुंह ख़ून से लाल पड़ा हुआ था; लेकिन जैसे ही हम उस के पास से गुज़रे उस ने अपने मुंह पर हाथ रख कर उसे साफ़ कर लिया और "वा ... हूऊऊ!" की बहुत तेज़ आवाज़ निकाली. लेकिन मुझे लगा कि उसकी तकलीफ़ बहुत जल्दी कम हो गई होगी क्योंकि वह हंसी और बाकी के लोग भी हंसे. उसके बगल में बैठा आदमी भी अपनी जांघों पर हाथ मारता हुआ हंस रहा था. उसकी टाई पर एक बड़ी और चमकीली पिन लगी हुई थी, सो मुझे पता चल गया कि वह एक रईस आदमी था और ज़रूरत पड़ने पर डॉक्टर की मदद ले सकने में समर्थ भी.\nमैं दादी और दादाजी के बीच में बैठा, और मेरी गोदी से ले जाते हुए अपने हाथ से दादी ने दादाजी का हाथ थपथपाया. यह बहुत अच्छा लगा इसलिए मुझे नींद आ गई.\nरात बहुत गहरा चुकी थी जब हम बस से कंकड़ों वाली सड़क पर उतरे. दादाजी ने चलना शुरू कर दिया, दादी और मैं पीछे-पीछे थे. कड़कड़ाती ठंड थी. आधे बड़े तरबुज़ की तरह चांद निकला हुआ था और आगे मोड़ पर गायब होने से पहले की सड़क चांदी की तरह दमक रही थी.\nजब तक हम सड़क से बीच में घास उगे गाड़ियों के कच्चे रास्ते पर मुड़े नहीं थे मैंने पहाड़ों पर गौ़र नहीं किया था. वे वहां थे इतने ऊपर कि उन्हें देखने के लिए आपका सिर पीछे की तरफ़ मुड़ जाता था; आधा चांद उनके ऊपर चमक रहा था. मैं पहाड़ों का कालापन देख कर कांप गया.\nमेरे पीछे से दादी ने आवाज़ दी, "वेल्स! बच्चा थक कर चूर हो रहा है." दादाजी रुके और पलटे. उन्होंने झुक कर मुझे देखा. उनका बड़ा हैट उनके चेहरे पर साया किये था.\n"जब आपने कुछ खो दिया हो तो बेहतर है थक के चूर हो जाया जाए," उन्होंने कहा और चल पड़े, लेकिन अब उनके पीचे चलना आसान हो गया था. दादाजी धीमे हो गए थे और मुझे लगा कि वे भी थक चुके थे.\nकाफ़ी देर बाद हम लोग कच्चे रास्ते से पैदल मार्ग पर मुड़े और सीधे पहाड़ों की दिशा में चल पड़े. ऐसा लगता था कि पहाड़ हमारे ठीक सामने आ गए हैं पर जैसे जैसे हम चलते जाते थे, पहाड़ जैसे खुलते चले जाते थे और चरों तरफ़ से हमें अपनी आगोश में लेते जाते थे.\nहमारे चलने की आवाज़ ने गूंजना शुरू कर दिया था. चारों तरफ़ से कुछ हिलने की आवाज़ें आने लगी थीं. पेड़ों के बीच से पंखों की तरह फुसफुसाहटें और आहें छन कर आती थीं मानो हर चीज़ जीवित हो उठी हो. थोड़ा गरमाहट थी. एक हल्की सी आवाज़ आई, कोई बुलबुला सा फूटा और सरसराने की आवाज़ आई - पहाड़ की एक शाखा चट्टानों से बहती हुई नीचे आ रही थी. वह जहां ठहरती थी एक तालाब सा बन जाता और तब वह नीचे को बह निकलती. हम लोग पहाड़ों की खोहों में थे.\nआधा चांद पहाड़ियों के पीछे ग़ायब हो गया था और आसमान पर दूधिया रोशनी बिखरी हुई थी. इस से खोह पर एक सलेटी सी रोशनी पड़ने लगी थी जो हम पर प्रतिविम्बित हो रही थी.\nपीछे से दादी ने एक गीत गुनगुनाना शुरू कर दिया और मैं जानता था वह एक इन्डियन आदिवासी गीत था; उसके अर्थ जानने के लिए किसी भी तरह के शब्दों की ज़रूरत नहीं पड़ती थी. मुझे सुरक्षित महसूस हुआ.\nएक शिकारी कुत्ता इतनी अचानक से रोने लगा कि मैं चौंक पड़ा. उसकी रुलाई लम्बी और शोकभरी थी - सुबकियों में टूटती हुई - कि उसकी प्रतिध्वनि और और दीर्घ होती हुई दूर दूर जाकर वापस पहाड़ों में लौट रही थी.\nदादाजी धीमा सा मुस्कराते हुए बोले - "ये वही है ओल्ड मॉड - अब भी अपनी जाति के कुत्तों की सूंघने की ताकत नहीं मिल सकी है बिचारी को - अपने कानों पर ही भरोसा करती है."\nएक मिनट के भीतर हमारे चारों तरफ़ शिकारी कुत्ते थे - दादाजी के गिर्द घूमते हुए, मेरी नई गंध को सूंघते हुए. ओल्ड मॉड फिर से रोई. "चोप्प मॉड!" यह सुनते ही वह जान गई कि कौन था और कूदती छलांगती हमारी तरफ़ आने लगी.\nहमने एक लठ्ठा-पुल पार किया और हम केबिन के सामने थे. बड़े-बड़े पेड़ों के नीचे बने लठ्ठों के इस केबिन के पीछे पहाड़ था और सामने एक बड़ा सा पोर्च.\nकेबिन में कमरों को अलग करने वाला दोनों तरफ़ से खुला हुआ एक बड़ा सा हॉल था. कुछ लोग इसे गलियारा कहा करते हैं पर पहाड़ों के लोग इसे 'डॉगट्रॉट' के नाम से जानते हैं क्योंकि शिकारी कुत्ते इस से हो कर गुज़रा करते हैं. एक तरफ़ एक बड़ा सा कमरा था जिसमें खाने-पकाने का काम किया जाता था. डॉगट्रॉट के दूसरी तरफ़ दो शयनकक्ष थे. एक में दादाजी-दादी रहते थे, दूसरे में मैं सोने वाला था.\nमैं हिरन की मुलायम खाल से मढ़े दीवान पर लेट गया. खुली खिड़की से मैं भुतहा रोशनी में काले दिख रहे पेड़ों की टहनियों को देख रहा था. मां का ख्याल दौड़ता सा मुझ तक पहुंचा और अजनबी जगह पर होने की सनसनी भी.\nएक हाथ मेरे सिर को सहलाने लगा. फ़र्श पर मेरे बग़ल में दादी बैठी हुई थी. उनकी घेरेदार स्कर्ट उनके चारों तरफ़ थी. लड़ियों वाले और चांदी की धारियां पड़े उनके बाल उनके कन्धों से होकर उनकी गोद पर पड़े हुए थे. उन्होंने भी खिड़की से बाहर देखना शुरू किया और मुलायम धीमी आवाज़ में गाना शुरू किया:\nउन्हें मालूम है वह आ गया है\nजंगल को और हवा को\nपिता पहाड़ उसका स्वागत करते हैं गीतों से.\nउन्हें ज़रा भी डर नहीं नन्हे पेड़ से\nवे जानते हैं उसके दिल में है दया\nऔर वे गाते हैं: "नहीं है अकेला छोटा पेड़,"\nनन्ही ले-नाह नदी\nअपने बोलते बहते पानी में\nनाच रही है ख़ुशी में पहाड़ पर\n"अरे सुनो न मेरा गीत\nउस भाई का गीत जो हमारे साथ रहने आया है\nछोटा पेड़ है हमारा भाई और यहां है अब वह छोटा पेड़."\nछोटा हिरन आवी उस्दी\nऔर मिन-ए-ली वो छोटी बटेर\nऔर कागू कौव्वा नदी से उठा लेते हैं गीत को\n" बहादुर है नन्हे पेड़ का दिल\nऔर दया ही है उसकी ताकत\nऔर कभी नहीं रहेगा अकेला नन्हा पेड़,"\nधीरे-धीरे आगे-पीछे डोलती दादी गाती रहीं. और मैं हवा को बात करता सुन सकता था, और ले-नाह को और पेड़ की शाखा को - मेरे बारे में गाते हुए और मेरे भाइयों को मेरे बारे में बताते हुए.\nमैं जानता था कि मैं था वह नन्हा पेड़, और मैं ख़ुश था कि वे सब मुझे चाहते थे और मुझे प्यार करते थे. और मैं सो गया, और मैं रोया नहीं.\n(यह रहा फ़िल्म का ट्रेलर:)\nPosted by Ashok Pande at 10:40 PM 10 comments:\nLabels: एजूकेशन ऑफ़ द लिटल ट्री, फ़ॉर्रेस्ट कार्टर


सीवान: वाहन की ठोकर से बाइक नहर में गिरी, दो युवकों की मौत - Hind News Network\nसीवान: वाहन की ठोकर से बाइक नहर में गिरी, दो युवकों की मौत\nबिहार के सीवान में अज्ञात वाहन की ठोकर से बुलेट बाइक नहर में गिर गई. इस दुर्घटना में दो युवकों की मौत हो गई. मृतकों की पहचान आंदर थाना क्षेत्र के पचोखर गांव निवासी निर्भय सिंह(35 वर्ष) और गोपाल प्रसाद (30 वर्ष)के रूप में हुई है.\nहादसा जिले के आंदर थाना क्षेत्र के तियाय नहर के पास मंगलवार की देर रात की है. मृतक के परिजनों से मिली जानकारी के अनुसार दोनों मीरपुर गांव से वापस घर लौट रहे थे. तभी, तियाय नहर के पास अज्ञात वाहन ने बाइक में ठोकर मार दी. इस घटना में बाइक पानी से लाबलब भरे नहर में गिर गई. इससे दोनों की पानी में डूबकर मौत हो गई.\nपरिजनों को हादसे में मौत की सूचना बुधवार की सुबह मिली. जब नहर के किनारे शौच करने गए लोगो ने दोनों का शव देखकर पुलिस को सूचना दी. मौके पर पहुंची पुलिस ने नहर में तेज बहाव के बीच शव को बाहर निकाल कर इसकी शिनाख्त की.\nपुलिस का कहना है कि दोनों की मौत के कारणों की जांच की जा रही है. पुलिस का कहना है कि देर रात होने की वजह से किसी ने बाइक को नहर में गिरते हुए नहीं देखा है. पुलिस बाइक को नहर में गिरने, बाइक के पीछे लगी ठोकर के निशान और बाइक के छतिग्रस्त होने के सबूत जुटा रही है. पुलिस शव को कब्जे में लेकर छानबीन में जुटी हुई है.\nबिहार के रेल यात्रियों के लिए अच्छी खबर: 21 सितंबर से चलेंगी 20 जोड़ी क्लोन ट्रेनें\nनवादा: ससुराल में आए दामाद को मार्निंग वॉक के दौरान तेज रफ्तार वाहन ने कुचला, मौके ही पर मौत


सीमा विवाद के बाद पहली बार PM मोदी-जिनपिंग थे आमने-सामने, पूरी तरह से किया 'इग्‍नोर'!\nPosted on November 10, 2020 at 6:58 pm by News Ganj\nअंतर्राष्ट्रीय डेस्क. आज मंगलवार रूस में आयोजित शंघाई सहयोग संगठन (SCO) के शिखर सम्मेलन की ऑनलाइन वर्चुअल बैठक के दौरान प्रधानमंत्री नरेंद्र मोदी और चीन के राष्ट्रपति शी जिनपिंग आमने सामने थे. भारत और चीन के बीच पूर्वी लद्दाख में वास्तविक नियंत्रण रेखा (LAC) पर कई महीनों से चल रहे विवाद के बीच पहली बार मोदी-जिनपिंग आमने-सामने आए. खबर है कि पूरी मीटिंग में मोदी ने जिनपिंग को ‘इग्‍नोर’ किया.इस मीटिंग में पाकिस्तानी पीएम इमरान खान भी मौजूद थे. पीएम मोदी ने न तो अपने संबोधन की शुरुआत में जिनपिंग या इमरान का नाम लिया, न ही भाषण खत्‍म करते वक्‍त सबका शुक्रिया अदा करते हुए चीन, पाकिस्‍तान का जिक्र किया.\nबता दे कि शंघाई सहयोग संगठन का चीन और भारत भी सक्रिय सदस्य है. संगठन की यह तीसरी बैठक है जिसमें भारत की तरफ से इस बार प्रधानमंत्री मोदी शामिल हुए. इस बैठक की शुरुआत दोपहर2बजे की गयी, जिसकी मेजबानी रूस ने की और साथ ही रूसी राष्ट्रपति व्लादिमीर पुतिन ने इसकी अध्यक्षता की.\nप्रधानमन्त्री मोदी ने इस ऑनलाइन बैठक में कहा, “हमने हमेशा आतंकवाद, अवैध हथियारों की तस्करी, ड्रग्स और मनी लॉन्ड्रिंग के विरोध में आवाज उठाई है। भारत एससीओ चार्टर में निर्धारित सिद्धांतों के अनुसार SCO के तहत काम करने की अपनी प्रतिबद्धता में दृढ़ रहा है। परन्तु, यह दुर्भाग्यपूर्ण है कि एससीओ एजेंडा में बार-बार अनावश्यक रूप से द्विपक्षीय मुद्दों को लाने के प्रयास हो रहे हैं, जो एससीओ चार्टर और शंघाई स्पिरिट का उल्लंघन करते हैं। इस तरह के प्रयास SCO को परिभाषित करने वाली सर्वसम्मति और सहयोग की भावना के विपरीत हैं।”\nसंबोधन की शुरुआत में मोदी ने संयुक्‍त राष्‍ट्र के लक्ष्‍यों पर बात की। मोदी ने कहा, “संयुक्‍त राष्‍ट्र ने अपने 75 साल पूरे किए हैं। लेकिन अनेक सफलताओं के बाद भी संयुक्त राष्ट्र का मूल लक्ष्य अभी अधूरा है। महामारी की आर्थिक और सामाजिक पीड़ा से जूझ रहे विश्व की अपेक्षा है कि यूएन की व्यवस्था में आमूलचूल परिवर्तन आए। एक ‘सुधरा बहुलतावाद’ जो आज की वैश्विक वास्तविकताओं को दर्शाए, जो सभी स्‍टेकहोल्‍डर्स की अपेक्षाओं, समकालीन चुनौतियों, और मानव कल्याण जैसे विषयों पर चर्चा करे।”\nआगे प्रधानमंत्री ने कहा कि अभूतपूर्व महामारी के इस अत्यंत कठिन समय में भारत के फार्मा उद्योग ने 150 से अधिक देशों को आवश्यक दवाएं भेजी हैं. दुनिया के सबसे बड़े वैक्सीन उत्पादक देश के रूप में भारत अपनी वैक्सीन उत्पादन और वितरण क्षमता का उपयोग इस संकट से लड़ने में पूरी मानवता की मदद करने के लिए करेगा.


August 25, 2020 by Vijay Chandora\nGharelu Nuskhe for Ear Pain in Hindi कान के रोग की संपूर्ण जानकारी Ear In Hindi – Ear Problems in hindi कान के रोग की संपूर्ण जानकारी आज की पोस्ट में हम कान के रोग, कान दर्द, कान में फुंसी, कान का बहना और कान की देखभाल इनके बारे में हम आपको अच्छी तरह बातएँगे।\nकान के रोग की संपूर्ण जानकारी – Ear In Hindi7Tips\nGharelu Nuskhe for Ear Pain in Hindi\nकान में फुंसी – gharelu nuskhe for ear pain in hindi\nकान के बहने पर सावधानियां – Ear In Hindi\near pulling in hindi serials – कान के बहना का उपचार\nकान का दर्द:-\nकान का दर्द होना आम बात है। यह कई कारणों से हो सकता है चोट लगने या कान में फुंसी होने पर कान में असहनीय पीड़ा होती है।और कुछ भी अच्छा नहीं लगता ना लेटने पर चैन आता है। ना बैठने पर कान में कुपित वायु प्रवेश कर कान का दर्द बन जाती है।\nकान के दर्द में सावधानियां :-\nEar में दर्द या खुजली होने पर इसमें पेंसिल या तीली आदि भूल कर भी ना डालें। कान की वैक्स या धूल – मिट्टी निकालनी हो तो रूई लगी सलाई उपयोग में लाएं। कान में पानी कदापी न भरें।\nनिम्न उपचार काम में लाएं।\n1. बच्चों या बड़ो के कान में दर्द हो तो प्याज के रस को सरसों के तेल में पकाकर ठंडा होने पर कान में दो बूंद डालकर लगा दे दर्द में आराम मिलेगा।\n2. सुदर्शन की पत्ती को मसल कर उसका रस कान में डालें अगर सर्दी का मौसम हो तो थोड़ा सा गुनगुना करके डालें।\n3. कान में अगर फुंसी हो तो लहसुन की कलियां छीलकर उन्हें सरसों के तेल में खूब पकाएं। तेल को शीशी में भरकर रख लें। और सुबह-शाम दो-दो बूंद कान में डालें। इससे कान दर्द में बडा आराम मिलता है।\n4. आंक के पत्तों को घी से चुपड़ कर सेंके, फिर इसका रस निकाल कर सुआता – सुआता दो बूंद कान में डालें। दर्द में आराम मिलेगा।\n5. प्रसूता मां का दूध बच्चे के कान में डालें। इससे बच्चों के कान का दर्द दूर होता है।\n6. नीम की निबोली या पत्तों का रस सरसों के तेल में पकाकर रख ले। बच्चे – बूढ़े किसी के कान दर्द होने पर दो-दो बूंद कान में डालें।\n7. बकरी के मूत्र में सेंधा नमक डालकर खोलाऐ, ठंडा होने पर दो-दो बूंद कान में डालकर रूई लगा दे ।\n8. जब आसमान साफ हो तो रात्रि में शयन से पूर्व सरसों का तेल गर्म करें तथा ठंडा होने पर कान में डाले। और धीरे-धीरे हल्के हाथ से कनपटी की मालिश भी करते जाएं। इससे कान साफ तथा स्वस्थ रहते हैं।\n9. फुंसी होने पर नीम या बकायन का तेल गुनगुना करके कान में डाल सकते हैं। इससे फुंसी का घाव जल्दी भरता है और दर्द में आराम मिलता है।\n10. आप समझे तो कोई भी आयुर्वेदिक ईयर – ड्राप कान में डाल सकते हैं। बच्चों के मामले में विशेष सावधानी बरतें।\n11. तुलसी दल मसलकर रस निकाल ले। कान दर्द की शिकायत होने पर दो बूंद कान में डालें, तुरंत आराम मिलेगा।\n12. सफेद प्याज का रस गुनगुना करके कान में डालने से दर्द में आराम मिलता है, अगर घाव या फुंसी है तो घाव भी भर जाता है।\n13. जिनको लगातार नजला जुकाम रहता है उन्हें कान दर्द की शिकायत आम बात है, अतः जुकाम होने पर इसका तुरंत इलाज करें।\nकान शरीर का महत्वपूर्ण अंग है । यह सुनने की इंद्रिय है। इसके अभाव में सब पर्व – त्यौहार, हर्षो-उल्लास , यहां तक कि सारा संसार ही सुना हो जाता है। इसलिए इनकी सुरक्षा तथा देखभाल यतनपूर्वक करनी चाहिए। कान में अक्सर फुंसी निकल आती है और असहनीय पीड़ा का कारण बनती है। अंदर से कान की दीवारें सूज जाती है और कान के इर्द – गिर्द उंगली रखना भी असहाय हो जाता है।\nकान में चोट आदि लग जाने या कान में सलाई आदि नुकीली चीज डालने से कान में घाव बन जाता है। और कान से लाल पीला मवाद निरंतर बहने लगता है। इसी को कान का बहना कहते हैं। कभी-कभी कान में फुंसी निकल आती है, पर इस और ध्यान नहीं दिया जाता। फुंसी फूटने पर इलाज के अभाव में कान के अंदर घाव बन जाता है, परिणाम स्वरूप कान बहने लगता है। बच्चों में यह शिकायत ज्यादा देखने में आती है।\nनिमन सावधानियां अवश्य बरतें\n1 ध्यान रखें कि बच्चा कान में कोई नुकीली चीज, जैसे पेंसिल आदि ना डालें।\n2 बच्चे को डांटते समय यह अवश्य ध्यान रखें कि बच्चे के कान पर थप्पड़ न मारे। इससे बच्चा हमेशा के लिए बहरा हो सकता है।\n3 फर्श पर न सोए क्योंकि कान में कीड़ा चींटी याअन्य जीव प्रवेश कर कान को हानि पहुंचा सकते हैं।\n1 कान में यदि चोट आदि लगी हो तो तुरंत कान के डॉक्टर को दिखा कर जांच कराएं।\n2 कान में अनाज का दाना या ऐसी कोई चीज गिर जाए तो सरसों का तेल गर्म करके ठंडा होने पर कान में डालें, इससे दाना आदि ऊपर आ जाएगा। इससे कान के अंदर की मैलधूल आदि भी बाहर आ जाता है।\n3 कान में फुंसी होने पर प्याज का रस हल्का गर्म करके डालें और कानों में रुई लगा दे।\n4 कान बहने पर सरसों के तेल में लहसुन की कलियां खूब पकाएं, फिर इनको तेल में मसल दे, तेल को छानकर शीशी में भरकर रख लें। सुबह-शाम दो-दो बूंद कान में डालें\n5 कान बहता है तो पानी में लहसुन की कलियां या फिटकरी डालकर खूब उबाले। अब इस पानी से कान अच्छी तरह से साफ करें। बाद में प्याज का रस दो-दो बूंद की मात्रा में डालें।\n6 कान बहने पर काली तुलसी का अर्क दिन में तीन बार कान में डालें। अवश्य आराम मिलेगा।\n7 कान बहता है या हल्का बहरापन है तो नवजात पिल्ले का पेशाब कान में दवा की तरह डालें। इसे कान दर्द में भी डाला जा सकता है।\n8 पीप का बहाव रोकने के लिए महुआ, जामुन ,चमेली और आंवला के पत्ते एवं बड़ की जड़ की छाल – सब का रस सरसों के तेल में पकाकर इस तेल को कान में डालें, आशातीत फायदा होगा।\nकान की देखभाल जरूरी:-\nकीड़े – मकोड़े, तेज आवाजें, हवा – पानी तथा अन्य विषैले तत्व कान की अंदरूनी मशीनरी को नुकसान पहुंचा सकते हैं। ऐसे किसी भी प्रकार के संभावित नुकसान से बचने के लिए कान में व्यक्त का निर्माण होता है, जिसे सेरोमन कहते हैं यह हमारे कानों की सुरक्षा के लिए प्रकृति द्वारा दिया गया सुरक्षा कवच एक्स का बनना कोई रोक नहीं है। अपितु एक स्वाभाविक प्रक्रिया है। यो तो हमारे कान में जितना भी बैक्स बनता है, वह मुंह चलाने के कारण अपने आप बाहर निकल आता है,\nपरंतु किसी कारणवश यदि वैक्स ठोस होकर कान में फँस जाए। तो किसी अच्छे कान विशेषज्ञ को दिखाना चाहिए। बाजार में बैठे नीम – हकीमों से कानों कभी साफ नहीं करवाना चाहिए। इन लोगों को कान की वितरित रचना की जानकारी नहीं होती। असावधानी के कारण कई बार कान के परदे में छेद हो जाता है। अतः कान की साफ-सफाई एवं सुरक्षा का भरपूर ध्यान रखें।\nदोस्तों आपको कान के रोग की संपूर्ण जानकारी Ear In Hindi7Tips ये पोस्ट कैसी लगी। नीचे Comment box में Comment करके अपने विचार हमसे अवश्य साझा करें। और आपका 1 कमेंट हमें लिखने को प्रोत्साहित करता और हमारा जोश बढ़ाता है।हमें बहुत ख़ुशी होगी। इस Post को अपने दोस्तों के साथ Share ज़रूर करें। जैसे की Facebook, Twitter, linkedin और Pinterest इत्यादि।


हरभजन सिंह और गौतम गंभीर ने बॉल टेम्परिंग के आरोपियों पर किया ट्विट\nHome > क्रिकेट > इंटरव्यूज > स्मिथ को रोता देखकर क्रिकेट ऑस्ट्रेलिया पर भड़के गंभीर और भज्जी\nस्मिथ को रोता देखकर क्रिकेट ऑस्ट्रेलिया पर भड़के गंभीर और भज्जी\nvineetarya,2years ago04 min read 96\nबॉल टेम्परिंग विवाद पर जब आईसीसी ने ऑस्ट्रेलिया के कप्तान स्टीवन स्मिथ और युवा खिलाड़ी कैमरन बैनक्रोफ्ट को सजा सुनाई थी, तो भारतीय टीम के दिग्गज ऑफ़ ब्रेक स्पिनर हरभजन सिंह खुश नहीं थे और उन्होंने अपने एक ट्विट के जरिये आईसीसी के फैसले पर नाराजगी जताई थी.\nआईसीसी के सजा के फैसले पर जताई थी नाराजगी\nभारतीय टीम के ऑफ़ ब्रेक स्पिंग गेंदबाज हरभजन सिंह ने अपने एक ट्विट पर आईसीसी को आड़े हाथों लेते हुए कहा था,\n“वाह आईसीसी वाह’ आपका बहुत अच्छा फेयरप्ले नियम चल रहे है. बैनक्रोफ्ट पर कोई प्रतिबंध नहीं, जबकि उसके खिलाफ सारे सुबूत थे. वही 2001 में साउथ अफ्रीका में जोरदार अपील करने के कारण हम छह लोगो पर आपने बिना किसी सुबूत के प्रतिबंध लगा दिया और सिडनी 2008 तो आपकों याद ही होगा. अलग अलग लोगो के लिए अलग-अलग नियम “\nक्रिकेट ऑस्ट्रेलिया के सजा के फैसले के बाद भी जताई नाराजगी\nक्रिकेट प्रशंसकों को हैरानी तब हुई जब हरभजन सिंह ने क्रिकेट ऑस्ट्रेलिया के फैसले पर भी नाराजगी जताई. क्रिकेट ऑस्ट्रेलिया ने स्मिथ, वार्नर को एक साल की सजा दी और कैमरन बैनक्रोफ्ट को9महीने की सजा दी थी.\nलेकिन इसके बाद भी हरभजन सिंह खुश नहीं दिखाई दिए और अब उन्हें बॉल टेम्परिंग के आरोपियों की सजा कुछ ज्यादा ही कठोर लग रही थी. हरभजन ने अपने दुसरे ट्विट में लिखा,\n“बॉल टेम्परिंग के लिए एक वर्ष प्रतिबंध? यह एक मजाक है. जिस तरह का अपराध उन्होंने किया है उसके लिए उन्हें खेल से एक वर्ष के लिए दूर करने का फैसला बिल्कुल बकवास है. यदि प्रतिबंध लगाना ही था, तो 1 टेस्ट सीरीज़ या2टेस्ट सीरीज के लिए लगा देते, लेकिन यह प्रतिबंध बहुत बकवास है.”\nगौतम गंभीर ने भी बताया कठोर दंड\nभारतीय टीम से बाहर चल रहे ओपनर बल्लेबाज गौतम गंभीर ने भी क्रिकेट ऑस्ट्रेलिया द्वारा बॉल टेम्परिंग के आरोपियों को दी गई सजा को कठोर दंड बताया है.\nगौतम ने ट्विट कर लिखा,\n“हालांकि, क्रिकेट को भ्रष्टाचार मुक्त करने की जरूरत है, लेकिन ऑस्ट्रेलियाई क्रिकेटरों पर यह प्रतिबंध कठोर लग रहा है. स्मिथ और वार्नर वेतन वृद्धि के लिए विद्रोह कर रहे थे, तो शायद प्रशासकों ने सोचा कि इन खिलाड़ियों पर प्रतिबंध लगा देते है.\nइस गलती का दुःख मुझे अपने पुरे जीवनकाल तक रहेगा\nआपकों बता दे, कि तीनों ही बॉल टेम्परिंग के आरोपी वापस ऑस्ट्रेलिया लौट गये है. सिडनी में एक प्रेस कॉन्फ्रेंस को संबोधित करते हुए स्टीवन स्मिथ रो पड़े और उन्होंने अपने बयान में कहा,\n“यह पूरी जिम्मेदारी मेरी है. मैं इस बात को समझता हूं कि एक कप्तान होने के नाते एक बहुत बड़ी गलती हुई है.\nमुझे अपनी इस गलती का दुःख अपने पुरे जीवनकाल तक रहेगा. मैं अपनी इस गलती के लिए कुछ भी सजा भुगतने को तैयार हूं. मैं इसके लिए सभी से माफ़ी चाहता हूं.”\nआपकों बता दे, कि वही ऑस्ट्रेलियाई कोच डैरेन लेहमन ने भी अपने कोच पद से इस्तीफा दे दिया है और अपनी प्रेस कॉन्फ्रेंस में कहा था,\n“ऑस्ट्रेलिया के लिए यह मेरा लास्ट टेस्ट मैच है. मैंने पिछले हफ्ते अपने परिवार से बात की और पिछले दिनों की घटनाओं के चलते यह सही समय है ऑस्ट्रेलिया की कोचिंग छोड़ने का. खिलाड़ियों को अलविदा कहने का सबसे मुश्किल काम मुझे करना पड़ रहा है.”\nTags #STEVEN SMITH #डेविड वॉर्नर #हरभजन सिंह\nनेपाल को वनडे क्रिकेट का दर्जा मिलने के बाद पहली बार बोले पूर्व भारतीय कप्तान महेंद्र सिंह धोनी ने नेपाल को दिया ये सलाह\nपांच ऐसे रेस्लर्स जिनको अपनी कंपनी में शामिल कर इतरा रहे हैं विन्स मैकमोहन\nDDvsMI : रोहित शर्मा की इस छोटी सी गलती से दिल्ली के खिलाफ 11 रन से हार मुंबई हुई आईपीएल 2018 से बाहर\nCWC 2019- विजय शंकर के चयन पर एमएसके प्रसाद ने बताया ये कारण, तो अंबाती रायडू ने कसा मुख्य चयनकर्ता पर तंज\nपूर्व दिग्गज भारतीय कप्तान ने अंतर्राष्ट्रीय ट्वेंटी-20 क्रिकेट से सन्यास लेने का किया इशारा, आगामी घरेलू श्रृंखला में कर सकते औपचारिक ऐलान\nआईपीएल से बाहर हुए रबाडा, स्वदेश लौटेंगे


CCTV Camera लगाने से पहले कुछ बातों का ध्यान रखना चाहिए। जैसा की मैंने अपने पहले लेख में बताया है, CCTV camera क्या होता है, और कैसे काम करता है, और CCTV Cameras कितने प्रकार के होते है।\nअगर आपने मेरे यह लेख नहीं पढ़े है, तो पहले उन्हें पढ़ लें जिससे आपको यह समझने में आसानी होगी की हमे CCTV कैमरे लगाने से पहले किन किन बातों का ध्यान रखना चाहिए।\nबाजार में आपको तरह तरह के CCTV कैमरे देखने को मिलेंगे। आप यह कैसे सुनिश्चित करेंगे की आप जाँह पे उन कैमरों को लगाने बाले है बांह के लिए यह कैमरे सही होंगे। और हमे कैमरे लगाने के साथ-साथ और किन-किन बातों पर ध्यान देना चाहिए। तो चलिए बिस्तार में जानते है CCTV camera लगाने से पहले किन- किन बातों का ध्यान रखना चाहिए।\nCCTV camera लगाने से पहले कुछ बातों का ध्यान रखना चाहिए\nकैमरों का चयन:-\nकैमरों का चयन करना सबसे पहली कड़ी है। आपके कैमरों के चयन से ही cctv footage की क्वेलिटी में फर्क पड़ता है। कैमरे किस purpose के लिए लगाए जा रहे है यह ध्यान रखिये। अगर आप दिन और रात की दोनों टाइम की फुटेज चाहते है, तो आपको नाईट विज़न कैमरे लेने होंगे।\nजिस सब्जेक्ट को आप कैमरे में लेना चाहते है, उसकी बांह से कैमरा कितनी ऊंचाई पर लगेगा, ऊंचाई सामान्य से कुछ ज्यादा होती है, तो आपको वैरी फोकल कैमरा लेना चाहिए। आप कैमरों को इंडोर लगाना चाहते है तो आप डोम कैमरे ले सकते है, अगर आप आउटडोर cctv कैमरा लगाना चाहते है, तो आपको बुलटेट कैमरा ( OUT DOOR कैमरा) ही लेना चाहिए।\nजैसा की मैंने आपको अपने पिछले लेख में बताया था, की बुलेट कैमरा ( OUT DOOR CAMERA ) out door में अच्छे से काम करता और उसमे मौसम का भी उतना असर नहीं पड़ता। इसमें में भी आपको height का ख्याल रखना चाहिए अगर कैमरा काफी ऊंचाई पर लगा है, तो बह आपके सब्जेक्ट को अच्छे से कैप्चर नहीं कर पायेगा। याँह पे भी में आपको VF BULLET कैमरा लेने की सलाह देना चाहूंगा।\nअगर आप चाहते है की कैमरा किसी को दिखे न तो आप हिडन कैमरा लगा सकते है। और आप चाहते है की कैमरा घूमता रहे, और बह चरों तरफ की फुटेज लेता रहे तो आप को ptz कैमरा लेना चाहिए।\nCCTV-CAMERA लगाने से पहले कुछ बातों का ध्यान रखना चाहिए\nDVR OR NVR का चयन:-\nDVR और NVR का चयन करना भी उतना ही महत्ब्पूर्ण जितना की कैमरों का। अगर आप एनालॉग कैमरा लगा रहे है, तो आपको DVR लेना होगा। अगर आप IP camera लगा रहे है तो आपको nvr का चयन करना होगा।\nDVR or NVR भी बहुत प्रकार के होते है, अगर आपने कैमरे अच्छे क्वेलिटी or hd कैमरे लिए है। तो आपको DVR भी उसके कम्पेटिबल लेना होगा ताकि जो कैमरे आपने लिए है वह उस dvr से अच्छे से वर्क करे।\nDVR Chanel में आते है जैसा की अगर आपको तीन कैमरे लगाने है तो आपको4channel DVR लेना होगा, आप5कैमरे लगाना चाहते हो तो आपको 8 channel DVR लगाना होगा।\nDVR के channel4multiple में होते है जैसे,4channel, 8 channel, 16 channel और 32 channel। channel का मतलब है की आप उस DVR में maximum कितने कैमरे इनस्टॉल कर सकते है, आप अपने कैमरों की संख्या के अनुसार DVR का चयन कर सकते है।\nस्टोरेज(HHD) का चयन:-\nआप कितने दिनों तक cctv footage स्टोर रखना चाहते है यह आपके स्टोरेज के ऊपर निर्भर करता है। आप अपनी जरुरत अनुसार इसका चयन कर सकते है।\nCCTV wire (केबल):-\nसीसीटीवी केबल का भी cctv फुटेज की क्वेलिटी पर प्रभाब पड़ता है। cctv कैमरा लगाने के लिए अच्छी क्वेलिटी की ही cable का इस्तेमाल करें।\nकैमरे के लिए power सप्लाई:-\nपावर सप्लाई का भी आपको धयान रखना चाहिए जितने वोल्टेज और एम्पियर एक कैमरे के लिए रिक्वायर्ड हो उतना ही लगाएं। कम या ज्यादा लगाने से आपके कैमरे पर इसका बुरा प्रभाब पढ़ सकता है। याँह तक की आपके कैमरे भी ख़राब हो सकते है।\nमैन AC पावर:-\nअगर आप चाहते है की आपका CCTV system अच्छे से काम करें। और इसमें कोई दिकत न आये तो आपको मैन पावर पर बिशेष ध्यान रखना होगा। CCTV सिस्टम के लिए यूपीएस का ही इस्तेमाल करें और स्टेपलीज़ेर लगा हो तो और भी अच्छी बात है। बहुत से लोग सारी बातों पर ध्यान देते है पर मैन पावर को इग्नोर कर देते है।\nअगर आपका system मैन पावर में लगा है। बिना किसी यूपीएस और स्टेपलीज़ेर के तो आपका CCTV system बार-बार बंद होता रहेगा लाइट जाने पर। जिससे आपिकी CCTV footage भी record नहीं हो पायेगी। और स्टोरेज, कैमरा और DVR ख़राब होने चांसेस ज्यादा हो जाते है। अगर लाइट कम ज्यादा होती रहती है तो भी यह सब होने के खतरे होते है, तो आपको मैं यूपीएस और स्तेप्लीज़र लगाने की सलहा दूंगा।\nyou need to install ups or inverter\nआप ऊपर बताई गयी सभी बातों पर ध्यान देंगे तो आप एक अच्छा और स्टेबल सिस्टम लगा पाएंगे ! अगर कोई सवाल या सुझाब हो तो कमेंट बॉक्स में लिख कर के भेज दे!\n1.cctv कैमरा कितने प्रकार के होते है और उनमे क्या-क्या खास होता है !\n2.cctv camera क्या होता है डिटेल में जानें !\n3.एक्सेस कंट्रोल सिस्टम क्या है और कैसे काम करता है !\n4.एक्सेस कंट्रोल सिस्टम क्या है और कैसे काम करता है !\n5.Truecaller ki puri jankari hindi mein payein\nSandeep 25/04/2018 At 10:39 AM\nSir may room me camera lagana chahata hu kon sa sahi rahega.kamwale bai ki chori pakadne ke leye.\nSunil Kumar Gupta 10/08/2018 At 12:01 AM\nDear sir, mere ko CCTV camera+DVR/NVR ka PPM k bare me Bata diga. Fire alarm system k bare me bhi janana hai.\nSujata Kumari 09/10/2018 At 12:57 AM\nKya CCTV wire main electric current bhi hota ha??\nKya CCTV camera Ka wire knife/scissors se cut karde to electric current bhi lgega\nAMARJEET 09/10/2018 At 3:43 PM\ncctv me do wire ka use hota hai ek data signal ke liye or ek camera ko power dene ke liye agar aap kisi bhi tarah se camere ki wire ko demadge karte hai to aapka camera or dvr kharab hone ka khatra hota he or agar aap power baali wire ko cut karne ki koshish karte hai to spark ho sakta he jyada tar camero mein 12v DC current pass hota he to eh utna tej to nahi lekin iska jhataka jala sakta hai agar wire posotive or negtive wire apas mein tuch hoti he to.\nwe care full dont tray to cut cctv camera wire ever on working condition—————-thanks\nAmreen 18/03/2019 At 8:52 AM\nSMPS power supply se kitni doori tak camera lga sakte h kitni range hoti h please tell me\nSushil Kumar 08/08/2020 At 8:48 PM\n30-35 Rmt. tak badiya rahta hai. wire ki quality achhi honi chahiye\ndeepanshu 15/05/2020 At 12:12 PM\nbahut hi badiya tarike se samjhaya hai. thankyou\ndevendra 23/08/2020 At 11:17 AM\nsahi jankari diye ho sir apne thankyou sir\nsuperfast3 11/10/2020 At 10:05 AM\ngood sir nice information\nMahi 13/11/2020 At 11:15 PM\nHello sir hum ye janana chahate h ki ek single camera lagane ka kharcha kitana aayega nd light ki unit kitni jaaygi ..or aap hi koi koi acha camera suggest kr dijiye..\nAMARJEET 14/11/2020 At 1:09 AM\nbhai dvr based lagbayega to aprox Rs.8000 aa jayega agar char lagbate ho to Rs.10000 to Rs.12000 aayega.\nSurendra Singh 25/08/2021 At 11:59 AM\nVeri nice sir ji\nNabeel 20/11/2021 At 9:16 PM\nSir voltage and ampire ke bare me Kuch btayiye CCTV me Kitna Chahiye ye dono


Motivational Thoughts In Hindi Success Lakshmi Ji Blessings To One Who Works Hard Dont Get Angry And Do Wrong Things Know Safalta Ki Kunji - Dainik Bhaskar News\nHome धर्म संसार Motivational Thoughts In Hindi Success Lakshmi Ji Blessings To One Who Works...\nSafalta Ki Kunji, Motivational Thoughts in Hindi: सफलता की कुंजी कहती है कि भौतिक जीवन में धन का महत्व और उपयोगिता किसी से छिपी नहीं है. यही कारण है हर व्यक्ति धनवान बनना चाहता है. शास्त्रों में लक्ष्मी जी को धन की देवी बताया गया है. कलियुग में जिस व्यक्ति को लक्ष्मी का आशीर्वाद प्राप्त है, उसे सभी प्रकार के सुख प्राप्त होते हैं. लक्ष्मी जी की कृपा पाने चाहते हैं तो इन बातों का विशेष ध्यान रखें-\nपरिश्रम- सफलता की कुंजी कहती है कि जो व्यक्ति अपने लक्ष्यों की प्राप्ति के लिए कठोर परिश्रम करता है. उसे लक्ष्मी जी का आशीर्वाद अवश्य प्राप्त होता है. परिश्रम करने वालों से लक्ष्मी जी प्रसन्न होती हैं. ऐसे लोगों के पास धन की कोई कमी नहीं रहती है. ऐसे लोग जीवन में अपार सफलताएं प्राप्त करते हैं और सभी प्रकार के सुखों का आनंद उठाते हैं.\nक्रोध- सफलता की कुंजी कहती है कि क्रोध करने वाले को लक्ष्मी जी का आशीर्वाद प्राप्त नहीं होता है. क्रोध करने वाले व्यक्ति से अन्य लोग दूरी बना लेते हैं. ऐसे लोग अवसरों का लाभ भी नहीं उठा पाते हैं. इन्हें दूसरों का सहयोग प्राप्त करने में भी मुश्किल आती है.\nविनम्रता- सफलता की कुंजी कहती है कि विनम्रता व्यक्ति को विशेष गुण है. जो व्यक्ति इस गुण की महिमा को जान लेता है उसके लिए सफलता आसान हो जाती है. गीता में भी कहा गया है कि विनम्रता श्रेष्ठ गुण है. इस गुण को अपनाने से व्यक्ति श्रेष्ठ और सफल बनता है.\nगलत कार्यों से दूरी- सफलता की कुंजी कहती है कि व्यक्ति को गलत कार्यों को कभी नहीं करना चाहिए. गलत संगत और बुरी आदतों को अपनाने वालों को लक्ष्मी जी कभी पसंद नहीं करती हैं. ऐसे स्थान का लक्ष्मी जी बहुत जल्द त्याग कर देती हैं. गलत कार्य को करने वाले अपयश प्राप्त करते हैं. इन्हे आदर और सम्मान भी प्राप्त नहीं होता है.\nDiwali 2021: दिवाली की रात तुला में चार और मकर राशि में रहेंगे दो बड़े ग्रह, जानें दिवाली का पंचांग और लक्ष्मी पूजन का मुहूर्त\n‘दिवाली’ से पहले पुष्य नक्षत्र पर 677 साल बाद बन रहा है विशेष संयोग, खरीदारी करने के लिए नहीं देखना पड़ेगा पंचांग\n‘ड्रग्स’ की आदत के पीछे इस ग्रह का होता है हाथ, कल बन रहा है इस पाप ग्रह को शांत करने का विशेष संयोग\nPeople Born In This Month Are Blessed By Their Friends Those Born In December Are Happy Know Their Nature According To The Month


8 साल की बच्ची ने पूछा- लोग भूखे क्यों हैं! एमपी के किसान पिता ने ट्रॉली भर गेहूं दान कर दिया – India News Nine\n8 साल की बच्ची ने पूछा- लोग भूखे क्यों हैं! एमपी के किसान पिता ने ट्रॉली भर गेहूं दान कर दिया\nApril 22, 2020 Isabella\nकोरोना के खिलाफ चल रही लड़ाई में एक किसान ने अपने सीमित संसाधनों से नई पहल की है। मंदसौर के झावल के किसान कैलाश गुर्जर ने जरूरतमंदों के लिए एक ट्रॉली गेहूं प्रशासन को दिया है। साथ ही देशभर के किसानों से भी अपील की है कि वे भी एक क्विंटल गेहूं में से एक किलो दान करें, ताकि इस संकट की घड़ी में देश में कोई भी भूखा ना रहे। कैलाश गुर्जर ने यह पहल अपनी 8 साल की बेटी से प्रेरणा पाकर की है। उनके फैसले का सम्मान करते हुए सांसद, विधायक और किसान नेताओं ने भी ऐसी ही अपील देशभर के किसानों से की है।\nबेटी ने कहा था- न जाने कितने परिवार भूखे होंगे\nगुर्जर ने बताया कि एक दिन एक छोटी बच्ची उनके घर रोटी मांगने लगी। उनकी 8 साल की बेटी ने उसे रोटी और बिस्किट दिए। किसान ने रोटी मांगने वाली बच्ची से परिवार के बारे में पूछा। उसने बताया घर में माता-पिता और भाई सभी भूखे हैं। इस पर किसान ने घर से ही आटा, दाल और चावल दिए। गुर्जर की बेटी ने कहा – न जाने कितने परिवार भूखे होंगे। इसके बाद गुर्जर ने कलेक्टर से संपर्क कर एक ट्रॉली गेहूं दान कर दिया। गुर्जर नेकिसानों से अपील की है कि वे मंडी में गेहूं बेचने जाएं तो प्रति क्विंटल से एक किलो गेहूं जरूरतमंदों के लिए दान करें ताकि इस संकट की घड़ी में लोगों की मदद हो सके।\nयूपी के किसान ने पूरी फसल पीएम राहत कोष में दान दी\nउत्तर प्रदेश के शाहजहांपुर में एक किसान ने 223 क्विंटल गेहूं की पूरी फसल प्रधानमंत्री राहत कोष में दान कर दी। बड़ौदा के निवासी धर्मेंद्र सिंह लाठर ने गुलरिया चकझाऊ गांव में 12 एकड़ जमीन खरीदी थी। यह उनकी पहली फसल थी। किसान का कहना है कि इस गेहूं से इलाके के सैकड़ों लोगों का पेट भर सकेगा। खास बात यह है कि लॉकडाउन के कारण वे गुजरात से आ नहीं सके तो अपने भाई को गेहूं लेकर मंडी भेजा।\nमंदसौर के किसान कैलाश की 8 साल की बेटी, जिसने पिता से पूछा था कि लोग भूखे क्यों हैं।\nसंक्रमण के खतरे से निपटने में भारत चीन से बेहतर, महामारी से सुरक्षित तरीके से लड़ने में इजरायल अव्वल\nमोदी ने5महीने में कोई विदेश यात्रा नहीं की,6साल में दूसरी बार ऐसा; 29 फरवरी से तो दिल्ली से बाहर भी नहीं गए\nOctober 24, 2020 Jacob Comments Off on ‘भारत का मंसूबा हुआ फेल’ FATF के ग्रे लिस्ट वाले फैसले पर बोले पाकिस्तानी विदेश मंत्री – Navbharat Times\n‘भारत का मंसूबा हुआ फेल’ FATF के ग्रे लिस्ट वाले फैसले पर बोले पाकिस्तानी विदेश मंत्री – Navbharat Times\nहाइलाइट्स: एफएटीएफ के पाकिस्तान को ग्रे लिस्ट में बनाए रहने के फैसले को लेकर भड़के पाकिस्तानी...\nOctober 24, 2020 Isabella Comments Off on मोदी ने पहले दिन3रैलियों में 24, राहुल ने2रैलियों में 12 सीटें कवर कीं; बोलने में भी मोदी आगे रहे\nमोदी ने पहले दिन3रैलियों में 24, राहुल ने2रैलियों में 12 सीटें कवर कीं; बोलने में भी मोदी आगे रहे\nबिहार विधानसभा चुनाव में शुक्रवार को कांग्रेस और भाजपा दोनों ने ही अपने स्टार प्रचारकों को...\nOctober 24, 2020 Isabella Comments Off on बुमराह-बोल्ट ने चेन्नई का टॉप ऑर्डर तोड़ा; चाहर ने धोनी का विकेट लेकर उम्मीदों पर पानी फेरा\nबुमराह-बोल्ट ने चेन्नई का टॉप ऑर्डर तोड़ा; चाहर ने धोनी का विकेट लेकर उम्मीदों पर पानी फेरा\nआईपीएल में शुक्रवार को मुंबई इंडियंस ने चेन्नई सुपर किंग्स को 10 विकेट से हरा दिया।...


Locked In The Room For3Days, Took Hard Physical Training Samantha Akkineni Prepared Herself For The Family Man2Like This - Dainik Bhaskar News\nHome मूवी मसाला Locked In The Room For3Days, Took Hard Physical Training Samantha...\nLocked In The Room For3Days, Took Hard Physical Training Samantha Akkineni Prepared Herself For The Family Man2Like This\n4 जून, 2021 को दर्शकों का इंतजार खत्म होने जा रहा है. साल 2019 में द फैमिली मैन(The Family Man) सीरीज का पहला सीजन आया था जो लोगों को इतना भाया कि तभी से इसके दूसरे सीजन का इंतजार हो रहा है और अब इंतजार की घड़ियां खत्म होने जा रही हैं. काउंटडाउन शुरु हो चुका है2दिन बाद फैंस द फैमिली मैन 2(The Family Man 2) देख सकेंगे. इस बार इस सीरीज में एक और नया नाम जुड़ा है वो है साउथ की सुपरहिट एक्ट्रेस सामंथा अक्किनेनी(Samantha Akkineni) का. जो इसमें काफी अहम, अनूठा और दमदार किरदार निभाने जा रही हैं. लेकिन इस रोल में ढलने के लिए उन्हें कितनी मेहनत करनी पड़ी ये शायद आप नहीं जानते होंगे.\n3 दिनों तक खुद को कमरे में रखा बंद\nमीडिया में छपी रिपोर्ट्स के मुताबिक इस रोल में ढलना सामंथा के लिए काफी मुश्किल भरा था क्योंकि इससे पहले वो इस तरह के रोल में कभी नजर नहीं आई हैं. ये बिल्कुल अलग और मुश्किल रोल था लिहाजा इसके लिए तैयारी भी खास की गई थी. मीडिया रिपोर्ट्स में कहा गया है कि सामंथा ने इस रोल में ढलने के लिए खुद को तीन दिनों तक कमरे में बंद रखा था और इस रोल से मिलती जुलती कई वेब सीरीज देखी. जब उन्हें लगा कि अब वो इस रोल को निभाने के लिए तैयार हैं तो वो कमरे में बाहर आई थीं.\nफिजिकल ट्रेनिंग से खुद को बनाया मजबूत\nसिर्फ यही नहीं सामंथा सीरीज में खतरनाक स्टंट करती हुई भी नज़र आने वाली हैं और इसके लिए उन्होंने खूब पसीना बहाया है. उन्होने दिन रात फिजिकल ट्रेनिंग ली और खुद को मजबूत बनाया. इसकी झलक ट्रेलर में भी साफ देखी जा सकती है. हालांकि उनके रोल को लेकर विवाद भी सामने आया है लेकिन मेकर्स और लीड कास्ट ने खुद फैंस से अपील की है कि पहले ये सीरीज़ देखें और फैसला करें. अब फैंस को4जून का इंतजार है जब ये सीरीज होगी.\nये भी पढे़ंः Indian Idol 12: Sonu Nigam ने दी Aditya Narayan को Amit Kumar पर टिप्पणी न करने की सलाह, कहा – मामले से दूर रहो


kaun banega crorepati season 12 binod kumar of ranchi on hot seat of kbc know about binod kumar how to play kbc play along winner list of kbc play along sry | Kaun Banega Crorepati का हिस्सा बनना सपने के सच होने जैसा है: बिनोद कुमार\nkaun banega crorepati season 12 binod kumar of ranchi on hot seat of kbc know about binod kumar how to play kbc play along winner list of kbc play along sry\nKaun Banega Crorepati का हिस्सा बनना सपने के सच होने जैसा है: बिनोद कुमार\nUpdated Date Mon, Jan 4, 2021, 8:46 PM IST\nरिटायर एयर फोर्स ऑफिसर बिनोद कुमार कौन बनेगा करोड़पति के आज के एपिसोड में हॉट सीट पर नज़र आ रहे हैं. केबीसी से जीती हुई राशि को रांची के रहने वाले बिनोद झारखंड के कुछ खास जिलों के गरीब तबके के बच्चों के कैरियर को नई दिशा देने में खर्च करना चाहते हैं. उर्मिला कोरी से हुई बातचीत\nकेबीसी का हिस्सा बनने के बाद कैसा रिस्पांस मिल रहा है ?\nबहुत उत्साहजनक है. रांची बहुत छोटी सी जगह है. उस जगह में जितने भी मेरे जानने वाले लोग हैं. वो लोग मुबारकबाद दे रहे हैं कि मैंने रांची का नाम रोशन कर दिया है तो यह बहुत ही खास वाली फीलिंग है.\nकौन बनेगा करोडपति के लिए कितने समय से आप किस्मत आजमा रहे हैं ?\nजब से इसका पहला सीजन ऑन एअर हुआ है उस वक़्त से।क्विज को लेकर मेरा बचपन से ही रुझान रहा है. कई प्रतियोगिता में स्कूल के दिनों से ही हिस्सा लिया करता था यही वजह है कि केबीसी भी दिल के करीब था. एक बार केबीसी में पूरा सप्ताह फौजियों के लिए था. उसमें भी बहुत कोशिश की लेकिन नहीं हुआ था. ग्राउंड ऑडिशन तक दो बार पहुंचा था लेकिन उसके आगे सफलता नहीं मिल पायी थी.\nजब आपको मालूम हुआ कि आप केबीसी का हिस्सा आखिरकार बन गए तो क्या जेहन में था ?\nयह मेरे लिए सपने के सच होने जैसा था. मैं कन्फ्यूशियस का छात्र रहा हूं वो कहते भी हैं कि जब कोई लक्ष्य आप साधते हो और लक्ष्य को प्राप्त नहीं कर पा रहे हो तो लक्ष्य में नहीं प्रयासों में बदलाव करो. मैंने वही किया. हमेशा अलग अलग तरीकों से कोशिश करता रहा. इस बार कोविड की वजह से सारे टेस्ट्स ऑनलाइन हुए तो और बेहतरीन तरीके से खुद को प्रस्तुत करने का मौका मिला.\nआप डिफेंस एयर अकादमी चलाते हैं किस तरह से लॉकडाउन और मौजूदा से में आप स्टूडेंट्स से जुड़े रहे ?\nझारखंड सरकार द्वारा सारी अकादमी को लॉकडाउन में बंद कर दिया गया था. हम ऑनलाइन क्लासेज के ज़रिए उनसे जुड़े थे. ग्रामीण परिवेश के बच्चों को नेटवर्क की समस्या बहुत हो रही है. उनके क्लासेज बीच बीच में ब्रेक हो जाते हैं.उसका दुख होता है. वैसे हमारे कुछ बच्चे एनडीए पास किए थे. एसएसबी इंटरव्यू के लिए जाने वाले थे. कुछ लोग कोविड की वजह से नहीं जा पाए . कुछ गए तो ऑनलाइन के ज़रिए हमने उन्हें गाइड करने की कोशिश की. आपको जानकर आश्चर्य होगा कि इस बार झारखंड से एनडीए में सिर्फ एक बच्चा गया है श्रेयांश सिन्हा. डीपीएस रांची का यह बच्चा मेरा स्टूडेंट है. वो एयरफ़ोर्स में ऑफिसर बन रहा है.\nजीती हुई राशि का आप क्या करेंगे ?\nभगवान की दया से मेरे पास सबकुछ है. मैं रिटायर फौजी हूं. मेरी पत्नी भी नौकरी करती है।मैंने पहले से ही तय कर लिया था कि मुझे जो भी धनराशि केबीसी में मिलेगी. वो इंस्टिट्यूट में लगाऊंगा. ग्रामीण के बच्चों के लिए काम करूंगा. गुमला,लोहरदगा, खूंटी,लातेहार यहां के बच्चे बहुत सम्पन्न परिवार से नहीं आते हैं. वहां के बच्चों के लिए मैं कुछ करना चाहता हूं. उनके सपनों को पंख देना चाहता हूं.\nक्या आपको लगता है कि बिहार झारखंड में प्रतिभाओं की कमी नहीं बस मौकों और संसाधनों की है ?\nहां बिल्कुल और सीमित संसाधनों में वे बहुत अच्छा कर रहे हैं. सेना के प्रति जो रुझान बिहार और झारखंड के बच्चों में है. वो कहीं नहीं है. एक जज्बा है. सभी चीजों में बहुत अच्छे हैं फिजिकल फिटनेस हो या दूसरी चीजों में सिर्फ अंग्रेज़ी का ज्ञान कम है. अगर उचित मागर्दर्शन मिले तो वो किसी भी राज्य के बच्चों के बराबर हैं. मैंने ये भी गौर किया है कि जो गरीव तबके से आते हैं वो ही सेना में जाते हैं क्योंकि उनके पास वही एक मौका होता है. अमीर परिवार के लड़के आईआईटी सहित दूसरी चीज़ें कर लेते हैं लेकिन गरीब परिवार के बच्चों को एक ही ऑप्शन सेना में नज़र आता है और वे इसके लिए जी जान लगा देते हैं. मैं बस उनकी लिखित परीक्षा को गाइड करता हूं. वैसे इन बच्चों के साथ मैं भी दौड़ता हूं. मेरा भी फिटनेस अच्छा रहता है और बहुत कुछ सीखने को मिलता है.\nबिग बी के साथ अनुभव को किस तरह से परिभाषित करेंगे ?\nPublished Date Mon, Jan 4, 2021, 8:46 PM IST


लोकसभा चुनाव चौथा चरण : 29 अप्रैल को उजियारपुर, मुंगेर, दरभंगा, समस्तीपुर, बेगूसराय में होंगे चुनाव – The Voice of Bihar-VOB\nपिछले लोकसभा चुनाव में साक्षरता दर से ज्यादा हुई थी वोटिंग\nपटना : चौथे चरण के लोकसभा क्षेत्रों उजियारपुर, मुंगेर, दरभंगा, समस्तीपुर सुरक्षित व बेगूसराय में पिछले लोकसभा चुनाव में साक्षरता दर को पीछे छोड़ते हुए उससे अधिक वोटिंग हुई थी. इससे साबित होता है कि वोटिंग में साक्षरता बहुत बड़ा फैक्टर नहीं है.\nचुनाव में राजनीतिक चेतना, उम्मीदवार को लेकर रुचि, मुद्दा आधारित काम व बुनियादी सवालों को लेकर संघर्ष करने वाले दल, जाति, धर्म आदि फैक्टर ज्यादा मायने रखते हैं. इस बार इन क्षेत्रों में मैट्रिक से लेकर पीएचडी तक वाले उम्मीदवार जीतने पर अपने-अपने क्षेत्रों का प्रतिनिधित्व करेंगे. पांच लोकसभा क्षेत्रों में 29 अप्रैल को मतदाता अपने मताधिकार का प्रयोग करेंगे.\nमैट्रिक से लेकर पीएचडी उम्मीदवार करेंगे प्रतिनिधित्व\nऐसा था वोटिंग का हाल\n2014 के लोकसभा चुनाव में इन क्षेत्रों में साक्षरता दर से अधिक वोटिंग हुई थी. उजियारपुर के अंतर्गत पड़ने वाले क्षेत्रों की साक्षरता दर लगभग 57़6प्रतिशत है, यहां 60़ 22 प्रतिशत वोटिंग हुई थी. दरभंगा में साक्षरता दर लगभग 45 प्रतिशत से अधिक है, यहां 55़ 45 प्रतिशत वोटरों ने अपने वोट का इस्तेमाल किया था. समस्तीपुर में 57़ 38 प्रतिशत वोटिंग हुई थी, यहां साक्षरता दर लगभग 46 प्रतिशत है. मुंगेर में साक्षरता दर से कम वोटिंग हुई थी. पिछले चुनाव में यहां 53़ 17 प्रतिशत वोटिंग हुई थी. जबकि, साक्षरता दर लगभग 65 प्रतिशत है. बेगूसराय में 60़ 61 प्रतिशत वोटिंग हुई थी, यहां की साक्षरता दर लगभग 65 प्रतिशत है.\nबेगूसराय में दो पीएचडी उम्मीदवार\nचौथे चरण में पांच लोकसभा क्षेत्रों में मुख्य मुकाबला एनडीए व महागठबंधन के बीच है. वहीं, बेगूसराय में भाकपा के कन्हैया कुमार, एनडीए व महागठबंधन के उम्मीदवार को टक्कर दे रहे हैं. चुनाव में प्रमुख दलों के उम्मीदवार मैट्रिक से लेकर पीएचडी की डिग्री हासिल की है.\nसमस्तीपुर सुरक्षित क्षेत्र से लोजपा के रामचंद्र पासवान मैट्रिक हैं. वहीं, कांग्रेस के डॉ अशोक कुमार एमबीबीएस डॉक्टर हैं. बेगूसराय में दो पीएचडी व एक स्नातक के बीच मुकाबला है. भाकपा के कन्हैया कुमार व राजद के तनवीर हसन पीएचडी धारक हैं.\nवहीं, भाजपा के गिरिराज सिंह स्नातक हैं. मुंगेर में स्नातक की डिग्री प्राप्त जदयू के राजीव रंजन सिंह उर्फ ललन सिंह की टक्कर कांग्रेस उम्मीदवार नीलम देवी से है. दरभंगा में भाजपा के गोपाल जी ठाकुर स्नातकोतर हैं. मुख्य मुकाबला राजद के आइएससी डिग्री धारक अब्दुल बारी सिद्दीकी से है. उजियारपुर में रालोसपा उम्मीदवार उपेंद्र कुशवाहा स्नातकोतर हैं उनका मुबाकला भाजपा के स्नातक पास नित्यानंद राय से है.\nनाथनगर में खंभे बदलने के लिए तीन घंटे काटी बिजली